PRK Sandakan: Shir Yee tumpu majukan ekonomi, selesai rungutan rakyat

SANDAKAN: Calon Pakatan Harapan (PH) pada Pilihan Raya Kecil (PRK) Parlimen Sandakan, Vivian Wong Shir Yee berhasrat mahu memajukan ekonomi daerah ini menerusi sektor pelancongan, selain menaik taraf kemudahan awam, pendidikan dan perumahan.

Shir Yee, 30, yang memiliki Ijazah Sarjana Muda dalam bidang perhubungan awam dari Murdoch University, Western Australia adalah anak bongsu mendiang Datuk Stephen Wong Tien Fatt, bekas penyandang kerusi Parlimen Sandakan.

Ketika berucap selepas namanya diumumkan sebagai calon oleh Ketua Menteri Sabah, Datuk Seri Mohd Shafie Apdal, di sini, hari ini, Shir Yee berkata, sebagai anak jati Sandakan, beliau memahami masalah yang kerap menjadi rungutan penduduk.

Katanya, rakyat kawasan ini sudah lama menantikan pemanjangan landasan Lapangan Terbang Sandakan yang dijangka dilaksanakan tahun ini, bagi meningkatkan kecekapan perkhidmatan udara ke bandar Sandakan sekali gus membantu memajukan ekonomi rakyat.

“Menaik taraf tempat pelancongan akan menjadi tumpuan saya, selain infrastruktur lain seperti hospital, pembinaan kolej berasrama di hab pendidikan Sandakan dan program perumahan rakyat.

“Saya adalah anak Sandakan, dilahirkan di Sandakan, mendapat pendidikan di Sandakan dan dari kecil turut mengalami tiada bekalan elektrik waktu malam dan perlu menggunakan lilin,” katanya.

Shir Yee berkata, beliau yakin dengan kerajaan yang memahami isi hati rakyat dan projek pengukuhan sistem penghantaran tenaga yang bakal dilaksanakan tahun ini dapat mengatasi masalah elektrik dihadapi penduduk.

Bekas pegawai khas kepada mendiang Tien Fatt itu juga memberi jaminan akan mengikut jejak langkah bapanya sentiasa turun padang untuk memahami masalah rakyat tanpa mengira kaum.

“Saya yakin dengan sokongan dan kerjasama penuh (daripada rakyat), Sandakan dapat dibangunkan secara keseluruhannya dan dihidupkan semula selaras misi menjadikan bandar ini lebih dinamik,” katanya.

Shir Yee mula terbabit dalam politik sejak 2012 mengikut bapanya selain berpengalaman sebagai perunding kewangan di sektor perbankan di Kuala Lumpur dan pernah menjadi tenaga pengajar di International Korean School of Malaysia di Cyberjaya.

Pada PRK Parlimen Sandakan yang berlangsung 11 Mei ini, Shir Yee akan menggunakan lambang DAP seperti digunakan mendiang bapanya.

* Anak bongsu (anak ke-4) mendiang Datuk Stephen Wong Tien Fatt.

* Menyertai DAP bersama mendiang bapanya pada tahun 2012

* Pemegang Ijazah Sarjana Muda dalam bidang Perhubungan Awam dari Murdoch University, Western Australia (2013).

* Diploma Pendidikan Awal Kanak-kanak dari Universiti Malaya, Kuala Lumpur (2018).

* Diploma Komunikasi dan Media dari Inti College Subang Jaya, Selangor (2010).

* Sijil Pelajaran Malaysia (SPM), SMK Sung Siew, Sandakan (2006).

* Perunding Kewangan sektor perbankan, Kuala Lumpur (2013-2015).

* Pengajar di International Korean School of Malaysia, Cyberjaya (2015-2018).

* Pegawai Khas Menteri Kesihatan dan Kesejahteraan Rakyat Sabah (2019)

1) Lawatan Misi Perubatan ke Indonesia pada tahun 2015, membantu mangsa gunung berapi.

2) Lawatan Misi Perubatan ke Kemboja (2015), memberi perkhidmatan perubatan dan kesihatan kepada golongan susah.

3) Program pembinaan rumah untuk orang asli di bawah “Epic Homes’ Building Houses Project” di Semenyih Selangor dan Gua Musang Kelantan (2016 dan 2018); dan menyertai program bina rumah untuk orang susah di bawah “Ihsan Johor’s building Houses Project” pada tahun 2016.

4) Menyertai Kechara Soup Kitchen, mengagih makanan kepada golongan gelandangan.– Berita Harian


Rakyat negara jiran turut nikmati Lebuhraya Pan Borneo

SEMATAN: Kewujudan Lebuhraya Pan Borneo menghubungkan Pekan Sematan dan Telok Melano, di sini bukan sahaja dinikmati penduduk di penempatan terakhir di sebelah barat daya Sarawak, tetapi turut memberi faedah kepada penduduk negara jiran, Indonesia yang tinggal berhampiran kawasan sempadan.

Sejak laluan itu, satu-satu jajaran Lebuhraya Pan Borneo yang baharu dibina siap sepenuhnya Januari lalu, penduduk negara jiran itu turut meraih keuntungan dengan menyediakan kemudahan pengangkutan motosikal atau ‘ojek’ untuk membawa pelancong mengunjungi Temajuk dalam wilayah Kalimantan Barat.

Ini kerana di Temajuk, khususnya di Camar Bulan, dikatakan kini sudah ada beberapa produk pelancongan yang menarik antaranya rumah terbalik.

Gerai makan di tepi bulatan Telok Melano menjadi tempat pengendali ‘ojek’ menunggu pelanggan yang ingin ke Temajuk, Kalimantan Barat. – Foto Mohd Roji Kawi

Malah, difahamkan pengusaha penginapan di wilayah itu sudah awal-awal lagi bersedia sejak Jajaran Sematan – Telok Melano mula dibina pada 2016, apabila beberapa chalet didirikan sebagai persiapan untuk menanti kunjungan pelancong, khususnya dari Malaysia.

Seorang penduduk Temajuk yang hanya mahu dikenali sebagai Rahmat berkata, mereka sudah menjangka, Telok Melano akan menjadi tumpuan ramai kerana sebelum ini, penempatan nelayan itu tidak diakses kemudahan jalan raya dari Sematan.

Pengunjung bergambar kenangan di papan tanda di Telok Melano, Sematan. – Foto Ekhwan Haque Fazlul Haque

Beliau berkata, jangkaan mereka tepat kerana sejak jalan raya itu dibuka kepada orang ramai, perubahan ketara berlaku di Telok Melano, apabila ramai pengunjung dari luar khususnya dari Kuching datang ke kawasan pantai itu untuk beriadah terutama pada hujung minggu atau cuti umum.

“Apabila ramai pengunjung ke Telok Melano, apa salahnya jika terus berkunjung ke tempat kami. Ada kemudahan motosikal untuk membawa anda ke sana dengan bayaran RM35 sehala.

“Jalan ke sana memang masih belum sempurna, maklumlah jalan tikus. Kita terpaksa melalui jalan tanah merah untuk perjalanan kira-kira 30 minit dari Telok Melano sebelum sampai ke Temajuk,” katanya.

Rahmat berkata, ketika ini ramai pengusaha ‘ojek’ dari Temajuk bersedia memberikan perkhidmatan dengan menunggu pelanggan di satu kawasan di tepi jalan berdekatan Telok Melano, dalam kawasan Malaysia.

Laluan tikus menghubungkan Telok Melano dengan Temajuk, Kalimantan Barat. – Foto Mohd Roji Kawi

Mereka boleh dilihat berkumpul di sebuah kedai makan yang dijadikan sebagai tempat menunggu manakala motosikal yang dijadikan ‘ojek’ diletakkan di dalam kawasan kebun getah berdekatan.

Katanya, jika rakyat Malaysia mahu ke Temajuk, mereka harus melalui pemeriksaan TNI-AD dan meninggalkan kad pengenalan di pondok anggota bertugas.

Kehadiran pengunjung termasuk ada antaranya dari Sabah, Brunei, malah Semenanjung untuk beriadah di Telok Melano kini membawa limpahan rezeki kepada penduduk di kampung berkenaan.

Deretan gerai menjual makanan dan minuman tumbuh bagai cendawan selepas hujan sejak jalan raya berkenaan dibuka secara rasmi oleh Ketua Menteri, Datuk Patinggi Abang Johari Abang Openg, hujung bulan lalu.

Namun, di sebalik keghairahan penduduk tempatan meraih rezeki yang terbuka luas itu, timbul kebimbangan segelintir mereka jika peluang itu diraih penduduk negara jiran, satu hari nanti. Malah, ketika ini pun sudah ada penduduk dari wilayah bersebelahan itu mencari peluang berniaga di Telok Melano.

Seorang penduduk tempatan berkata, semua pihak harus melihat apa yang berlaku di Serikin, lokasi yang menjadi tumpuan ramai di sempadan Malaysia – Indonesia di Bau sebagai pengajaran.

Serikin dikenali ramai hingga pengunjung dari Semenanjung menjadikannya lokasi wajib dikunjungi apabila bercuti di Bumi Kenyalang.

Menyedari bahaya yang bakal muncul, Ahli Parlimen Santubong, Datuk Seri Wan Junaidi Tuanku Jaafar, berkata satu peraturan baru akan dikuatkuasakan di Telok Melano bagi memastikan kawasan itu selamat untuk pengunjung serta penduduk kampung.

Beliau berkata, setakat ini kawasan pantai yang terletak bersebelahan dengan wilayah Kalimantan Barat, Indonesia itu belum lagi mempunyai perundangan yang khusus berkaitan perkara itu.

“Dengan adanya peraturan baharu itu nanti, mereka yang ingin berniaga di kawasan itu perlu mendapatkan lesen daripada Majlis Daerah Lundu (MDL),” katanya.

Sehubungan itu katanya, satu mesyuarat akan diadakan bersama semua agensi berkaitan termasuk Polis Diraja Malaysia (PDRM) bagi membincangkan peraturan baharu, keselamatan dan kebersihan kawasan Telok Melano. – Berita Harian


Pesawat MH2664 Ke Tawau Berpatah Balik Ke KLIA Sebab Masalah Teknikal

KUALA LUMPUR : Malaysia Airlines mengesahkan bahawa penerbangan MH2664 ke Tawau semalam berpatah balik ke Lapangan Terbang Antarabangsa Kuala Lumpur (KLIA) selepas menghadapi “isu teknikal”.

Syarikat penerbangan nasional itu berkata, sebagai langkah berjaga-jaga, juruterbang membuat keputusan untuk pulang ke Kuala Lumpur demi keselamatan penumpang.

“Penerbangan Malaysia Airlines MH2664 dari Kuala Lumpur ke Tawau pada 3 April 2022 melakukan penerbangan pusing balik disebabkan masalah teknikal pada pesawat tersebut, ditambah dengan cuaca buruk semasa dalam perjalanan,” katanya dalam kenyataan.

Pesawat tersebut mendarat dengan selamat di Kuala Lumpur pada 5.03 petang, tambahnya.

Ini susulan catatan seorang penumpang di media sosial berhubung kejadian yang berlaku ketika penerbangan 2.30 petang itu.

Halimah Nasoha berkata, setengah jam selepas pesawat B737-800 itu berlepas, ia “menjunam” dari ketinggian 31,000 kaki ke 24,000 kaki, menurut semakannya menerusi aplikasi Flight Radar, dalam masa beberapa saat.

Hello, @Obe_1K.We apologise for the inconvenience caused. Please be advised that the Malaysia Airlines flight MH2664 from Kuala Lumpur (KUL) to Tawau (TWU) on 03 April 2022 performed an air turn back due to technical issues with the aircraft, >>

Katanya, beliau “terlambung” daripada tempat duduknya kerana tidak memakai tali pinggang keselamatan, memandangkan isyarat pemakaian tali pinggang tidak menyala ketika itu.

“Dalam 10 minit, pesawat dalam keadaan tidak stabil dan selepas naik semula, ia menjunam lagi, tetapi tidak seteruk kali pertama,” katanya di Facebook.

Penumpang lain menjerit-jerit, malah ada yang menangis, risau akan keselamatan diri mereka, tambahnya

Halimah berkata, pesawat itu kemudian membuat pusingan U dan berlegar di ruang udara Melaka beberapa kali sebelum berpatah balik ke KLIA di mana beliau menukar penerbangan.

Beliau selamat tiba di Tawau pada 9.50 malam, katanya

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemenangan Besar BN Bukti Pengundi ‘Rindu Zaman Dulu’, Kata Penganalisis

KUALA LUMPUR: Kemenangan besar Barisan Nasional (BN) pada pilihan raya negeri (PRN) Johor menunjukkan bahawa pengundi mahu kembali ke “zaman dulu yang lebih baik” ketika ia masih berkuasa, kata penganalisis.

Azmil Tayeb dari Universiti Sains Malaysia (USM) berkata kemenangan meyakinkan oleh BN dalam PRN Johor itu adalah petanda rakyat masih ingat dengan keadaan lebih baik satu masa dulu dari segi ekonominya ketika di bawah kerajaan BN yang memegang kuasa di peringkat pusat untuk lebih 60 tahun dan menjadikan negara pesat membangun.

“Terdapat satu perasaan nostalgia bahawa keadaan ekonomi adalah lebih baik di bawah BN berbanding sekarang, dengan pandemik dan ekonomi yang teruk. Sama ada ia benar atau tidak, itu soal lain,” kata Azmi.

“Ini sebabnya mengapa pengundi kembali kepada BN dan mengapa gabungan itu menunjukkan prestasi baik di Melaka dan kini, Johor.

“Rakyat ingin kembali ke zaman kemakmuran dulu, terutama orang Melayu yang membentuk majoriti daripada golongan berpendapatan rendah B40.”

Sementara itu, seorang lagi penganalisis mengaitkan kemenangan besar BN dengan perpecahan dalam pembangkang.

Ahmad Fauzi Abdul Hamid juga dari USM berkata keputusan itu menunjukkan bahawa pembangkang perlu bersatu jika mahu menang dalam mana-mana pilihan raya.

“Ia menunjukkan bahawa untuk mengalahkan BN, peraturannya adalah kita tidak boleh mempunyai parti pembangkang yang berlawan sesama sendiri dalam pilihan raya,” katanya kepada FMT.

Melihat bagaimana pembangkang bersatu pada pilihan raya umum (PRU) yang lalu, Ahmad berkata peluang BN dalam PRN semalam ditambah lagi dengan peratusan keluar mengundi yang rendah, iaitu kira-kira 55%. – FMT


Polis Marin rampas 14,300 bungkus rokok seludup di Tawau

TAWAU, 16 Dis – Pasukan Polis Marin (PPM) merampas 14,300 bungkus rokok pelbagai jenama yang dipercayai cuba diseludup masuk di kawasan pantai Batu 6, Jalan Apas, di sini semalam.

Dalam satu kenyataan di sini hari ini, Komander PPM Wilayah 4 Sabah ACP  Mohamad Pajeri Ali berkata anggota yang bertugas dalam Ops Landai Khas terserempak beberapa lelaki dalam keadaan mencurigakan sedang memunggah kotak serta bungkusan plastik ke dalam sebuah van pada 11 malam di tepi pantai berkenaan.

“Kesemua lelaki tersebut bertindak melarikan diri ke arah semak bakau selepas anggota PPM memperkenalkan diri sebagai polis,” katanya.

Beliau berkata pemeriksaan lanjut di dalam van menemukan kotak dan plastik berisi rokok seludup.

Mohamad Pajeri dalam pada itu memohon kerjasama masyarakat supaya dapat menyalurkan maklumat kepada pasukan keselamatan sebagai membantu mencegah aktiviti penyeludupan barangan tidak bercukai ke Sabah.


‘Presiden Sudah Lama Tidak Ke Sabah’

KUALA LUMPUR: Kehadiran Datuk Seri Ahmad Zahid Hamidi di Sabah semalam menimbulkan tanda tanya apakah ia ada kaitan dengan ‘jual beli’ ahli dewan undangan negeri (ADUN) sebagaimana didakwa oleh ketua menteri.

Bagaimanapun pegawai beliau memaklumkan Presiden UMNO itu melawat Sabah hanya untuk bertemu para pemimpin negeri setelah lama tidak ke negeri itu sejak Perintah Kawalan Pergerakan (PKP) dilaksanakan.

Zahid difahamkan berjumpa dengan ketua UMNO bahagian, timbalan dan naib ketua bahagian, ketua wanita bahagian, ketua pemuda bahagian dan ketua puteri bahagian.

Sebelum ini Datuk Seri Shafie Apdal mendakwa terdapat cubaan untuk membeli Ahli Dewan Undangan Negeri kerajaan Sabah.

Justeru beliau meminta agar cubaan yang dianggap sebagai amalan tidak sihat itu dihentikan segera.

“Saya tidak menafikan ada cubaan membeli ADUN namun, jika orang itu tidak mahu dibeli, cukup-cukuplah. Mereka ini bukan untuk dijual,” katanya.

Bulan lalu dua wakil rakyat Parti Pertubuhan Kinabalu Progresif Bersatu (UPKO) mengumumkan keluar parti dan mengisytiharkan sokong Perikatan Nasional.

ADUN Likas Datuk Limus Jury dan ADUN Sugut, Datuk James Ratib bertindak menjadi ADUN bebas kerana kerajaan negeri Sabah tidak sehaluan dengan Kerajaan Persekutuan.- Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Kehadiran Ahmad Zahid di Sabah timbulkan spekulasi…


98 Kes Telah Sembuh & Dibenarkan Discaj Hari Ini, Jumlah Mencecah 3,295

PUTRAYAJA: Sebanyak 98 kes positif jangkitan Covid-19 di negara ini dilaporkan telah sembuh dan dibenarkan keluar hospital.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah, dalam satu sidang media sebentar tadi.

Ianya sekaligus menjadikan jumlah kumulatif kes pulih sepenuhnya dan dibenarkan keluar hospital meningkat kepada 3,295 orang.

#COVID19 🇲🇾 Terkini 20 April. 9⃣8⃣ kes discaj terbaharu menjadikan 3⃣2⃣9⃣5⃣ keseluruhan kes sembuh dengan kadar kesembuhan 60.74%. Hari kelapan berturut-turut kes discaj melebihi kes baharu. pic.twitter.com/XvRxatAkiW


COVID-19: PKPD Di Kampung Timbang Dayang, Kota Belud Tamat

KUALA LUMPUR: Perintah Kawalan Pergerakan Diperketatkan (PKPD) di Kampung Timbang Dayang, Kota Belud, Sabah, ditamatkan hari ini.

Menteri Kanan (Keselamatan), Datuk Seri Ismail Sabri Yaakob, berkata PKPD di lokaliti itu yang dilaksanakan pada 5 Januari lalu sehingga hari ini, ditamatkan mengikut tarikh dijadualkan.

Katanya, sehingga kini, Kementerian Kesihatan (KKM) sudah melaksanakan 516 ujian saringan dan daripada jumlah itu sebanyak 53 kes positif COVID-19 direkodkan.

“KKM turut mengesahkan baki kes aktif di lokaliti ini terkawal di mana kes terakhir direkodkan adalah pada 11 Januari lalu dan tiada lagi sampel menunggu keputusan.

“Atas nasihat KKM, kerajaan bersetuju untuk menamatkan PKPD di Kampung Timbang Dayang, Kota Belud, Sabah pada hari ini seperti yang dijadualkan,” katanya dalam kenyataan, hari ini. – BH Online


Langgar PKP, Lapan Individu Ditahan Di Sandakan

SANDAKAN: Lapan individu termasuk empat dari mereka menjala ikan ditahan kerana melanggar arahan Perintah Kawalan Pergerakan (PKP), petang kelmarin.

Ketua Polis Daerah Sandakan, Asisten Komisioner Mohd Azhar Hamin berkata pihaknya telah menahan empat lelaki kerana berkumpul dengan melakukan aktiviti menjala ikan di belakang Flat Taman Pertama Batu 8.

“Keempat-empat yang ditahan itu berumur dalam lingkungan 21 hingga 56 tahun,” katanya.

Beliau berkata empat lagi yang ditahan termasuk dua wanita di Taman Merpati Batu 7 kerana berkumpul tanpa alasan munasabah.

“Kedua tangkapan itu dibuat oleh Pasukan Pemantau Operasi COVID-19,” katanya.

Mohd Azhar berkata mereka yang ditahan ini kemudiannya dibawa ke Balai Polis Sandakan untuk proses pengeluaran kompoun.

Beliau berkata siasatan kes di bawah Seksyen 269 Kanun Keseksaan dan Peraturan 11(1) Peraturan Peraturan Pencegahan Dan Pengawalan Penyakit Berjangkit 2020.


Polis Siasat Dakwaan Suspek Dipukul Di Lokap

KOTA KINABALU: Polis akan menyiasat dakwaan seorang lelaki yang mendakwa dipukul oleh anggota polis ketika berada di sebuah lokap di sini.

Pesuruhjaya Polis Sabah Datuk Zaini Jass berkata pihaknya akan menjalankan siasatan terperinci berkenaan kejadian ini dan orang awam diminta untuk tidak membuat sebarang spekulasi mengenainya.

“Kita akan menjalankan siasatan berkenaan laporan polis yang diterima bagi mengetahui sejauh mana kebenarannya dan orang ramai diminta tidak membuat spekulasi yang boleh menjejaskan siasatan,” katanya semasa dihubungi.

Terdahulu seorang lelaki berumur 55 tahun yang ditahan mengikut Seksyen 26A Akta Anti Pemerdagangan Orang dan Penyeludupan Migran (Atipsom) 2007 mendakwa dipukul oleh anggota polis tertentu semasa ditahan di sebuah lokap di sini.

Individu terbabit turut mendakwa selepas ditahan di Lapangan Terbang Antarabangsa Kota Kinabalu (LTAKK) pada 24 Oktober 2018, dia kemudian ditahan reman dalam lokap untuk siasatan dan antara tempoh itu beliau dipukul di beberapa bahagian badan.


Pemandu Tercampak Keluar Dari Kenderaan Akibat Terlanggar Lopak

TAWAU: Lelaki parah selepas tercampak dari Toyota Hilux kenderaan pacuan empat roda dipandunya di Batu 7, Jalan Apas, dekat sini, semalam.

Dalam kejadian 6 petang itu, Ahmad Tang Bakri, 27, mengalami kecederaan pada bahagian kepala sebelum dikejarkan ke Hospital Tawau untuk rawatan lanjut.

Ketua Polis Daerah Tawau, Asisten Komisioner Peter Umbuas berkata, kejadian berlaku ketika mangsa dalam perjalanan dari arah Bandar Sri Indah menuju ke pusat bandar.

Menurutnya, apabila sampai di lokasi kejadian, kenderaan mangsa dikatakan hilang kawalan dipercayai terlanggar lopak air di jalan raya sebelum terbabas ke pembahagi jalan.

“Keadaan hujan ketika itu menyebabkan Toyota Hilux dipandu mangsa terbalik lalu memasuki ke laluan bertentangan dan terhumban ke parit.

“Akibat kemalangan itu, mangsa tercampak keluar dari kenderaannya sebelum dibantu orang awam yang melalui kawasan itu,” katanya dalam satu kenyataan di sini, pagi ini.

Peter berkata, kenderaan mangsa mengalami kerosakan teruk di bahagian hadapan, bumbung, cermin pintu hadapan pecah selain rim serta tayar belakang pecah.

“Pasukan paramedik bersama ambulans membawa mangsa ke hospital untuk rawatan lanjut.

“Kes disiasat mengikut Seksyen 43(1) Akta Pengangkutan Jalan (APJ) 1987,” katanya. – HMetro

Update Terkini: Menurut sumber yang boleh dipercayai mangsa kemalangan telah meninggal dunia di Hospital Tawau. Salam takziah kepada seluruh keluarga arwah. Semoga arwah ditempatkan bersama orang-orang yang beriman. Al-Fatihah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jasad Budak Lemas Ditemui Tersangkut Pada Pokok Buluh

TAWAU : Mayat seorang kanak-kanak lelaki berusia tiga tahun ditemui dalam keadaan tersangkut pada pokok buluh di Sungai Tawau, di sini, pada awal pagi Ahad.

Mayat Mohd Alif Amuddin ditemui pada jam 8.19 pagi iaitu kira-kira 600 meter dari lokasi mangsa terjatuh di jambatan Sungai Tawau di Kampung Jawa Lanut pada Sabtu.

Ketua Balai Bomba dan Penyelamat (BBP) Tawau, Julius John Stephen berkata, operasi mencari dan menyelamat (SAR) mangsa yang dikhuatiri lemas disambung pada hari kedua bermula jam 6.52 pagi Ahad.

“SAR dilaksanakan melibatkan 10 anggota termasuk Pasukan Penyelamat di Air (PPDA) daripada Balai Bomba dan Penyelamat (BBP) Tawau.

“Mangsa kemudian ditemui oleh pasukan bomba dan penduduk kampung dalam keadaan tersangkut pada pokok buluh iaitu pada jarak 600 meter dari lokasi mangsa terjatuh,” katanya ketika dihubungi Sinar Harian pada Ahad.

Mengulas lanjut, beliau berkata, mangsa disahkan telah meninggal dunia dan mayatnya kemudian diserahkan kepada pihak polis untuk tindakan selanjutnya.

“Operasi SAR kemudiannya ditamatkan pada jam 8.30 pagi,” katanya.

Sinar Harian pada Sabtu melaporkan, kanak-kanak terbabit dikhuatiri lemas selepas dikatakan tergelincir sebelum terjatuh dari jambatan sungai berkenaan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perlu Diberi Keutamaan Terima Bekalan Vaksin Covid-19

KUALA LUMPUR, 12 Nov : Status Sabah, selaku negeri yang mencatat kes positif COVID-19 tertinggi, perlu diberi keutamaan menerima bekalan vaksin COVID-19 kelak.

Perkara itu dicadangkan Chan Foong Hin (PH-Kota Kinabalu) pada sesi perbahasan Rang Undang-undang Perbekalan 2021 di Dewan Rakyat hari ini.

“Memandangkan Sabah merupakan pusat bagi gelombang ketiga pandemik COVID-19, saya ingin mencadangkan agar rakyat di Sabah diberikan keutamaan untuk menerima vaksin yang dijangka tersedia pada tahun depan,” katanya.

Setakat 9 Nov, Chan berkata Sabah mencatatkan kes positif melebihi 20,000, iaitu tertinggi di Malaysia dan menyatakan peruntukan mendesak bagi menangani krisis kesihatan yang berlaku di negeri itu harus diberikan keutamaan yang sewajarnya.

Malah, beliau berkata secara hakikatnya, Sabah telah lama menghadapi masalah sistem kesihatan awam sebelum penularan wabak COVID-19.

Setakat ini, Chan berkata terdapat 24 hospital kerajaan dan 300 klinik kesihatan kerajaan di seluruh Sabah, namun masih tidak dapat menampung sepenuhnya keperluan rakyat negeri itu.

Beliau mendakwa, nisbah rasmi doktor dengan penduduk di Sabah iaitu 1:856 (satu doktor untuk setiap 856 penduduk) berbanding dengan 1:454 pada peringkat nasional, menimbulkan cabaran kepada hospital dan barisan hadapan apabila kes baharu COVID-19 meningkat mendadak setiap hari.

Malah beliau berkata ramai anggota kesihatan dan petugas barisan hadapan di Sabah turut terjangkit dengan virus itu selain ada yang terpaksa bekerja lebih masa dan secara berterusan bagi menampung keperluan pekerja kesihatan, terutama hospital di sekitar Kota Kinabalu, Sandakan, Lahad Datu, Semporna dan Tawau. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Potong Hidung Gagal Culik Gadis

NEW DELHI: Sekumpulan lelaki yang bertindak kejam memotong hidung seorang gadis dari kasta Dalit selepas gagal menculik mangsa dari rumah keluarganya di Chakkarpur, dekat Gurugram di Haryana, India.

Mangsa dikenali sebagai Poonam Kumari, berada di rumahnya apabila lima lelaki iaitu Gaurav Yadav, Aakash Yadav, Satish Yadav, Monu Yadav dan Leelu Yadav masuk ke dalam rumahnya dengan niat mahu menculiknya.

Gulf News melaporkan, adik beradik Poonam cuba menggagalkan usaha mereka. Apabila tidak dapat mengheret gadis itu keluar, mereka mengugut dan menggertak keluarga itu.

Gaurav dan Aakash terus menyerang gadis itu dengan senjata tajam lalu memotong sebahagian hidung mangsa.

“Mereka adalah orang-orang kuat di sini malah sering bertengkar dengan penduduk kampung dan memaksa penduduk untuk menarik balik kes atau tidak melaporkannya kepada polis.

“Perkara yang sama menimpa kami menyebabkan kami dalam ketakutan,” kata abang mangsa, Diveen Dayal yang membuat aduan polis terhadap mereka di balai polis sektor 29.

Menurut Dayal, sewaktu lima ke enam orang masuk ke rumahnya, sekurang-kurangnya 15 hingga 20 yang lain berada di luar rumah dan mengancam jiran sekeliling agar tidak masuk campur dalam serangan itu yang berlangsung lebih 10 minit.

Pegawai polis, Arvind Kumar dari balai polis sektor 29 berkata, pihaknya akan menyiasat kejadian berkenaan dan menahan suspek menurut seksyen yang diperuntukkan. – Agensi


Mangsa Jatuh Dari Gua Madai, Kunak Diselamatkan

KUNAK: Seorang lelaki tempatan yang terjatuh di Gua Madai berjaya diselamatkan oleh pasukan bomba awal pagi tadi.

Balai Bomba dan Penyelamat (BBP) Kunak menerima panggilan kecemasan mengenai kejadian itu pada 6.53 pagi sebelum mereka mengerahkan sebuah jentera FRT bersama sebuah jentera EMRS dengan lima anggota ke lokasi kejadian.

Ketua operasi Penguasa Bomba Kanan II Oma Tome menyatakan, sebaik tiba di lokasi kejadian, dimaklumkan seorang lelaki tempatan berusia 31 tahun terjatuh di gua berkenaan.

Operasi penyelamatan telah memberi rawatan awal terhadap mangsa dan seterusnya membawa mangsa keluar menggunakan stretcher junkin disepanjang jalan tidak rata sejauh 3km untuk sampai ke jalan utama.

Mangsa diserahkan kepada ambulans untuk tindakan selanjutnya. Operasi menyelamat mangsa ditamatkan sepenuhnya pada 8.27 malam. – BorneoToday


COVID-19: Dua Kes Baharu Di Sabah Libatkan Remaja

KOTA KINABALU: Jabatan Kesihatan Negeri Sabah (JKNS) sedang menjalankan siasatan dan mengenal pasti kontak dua remaja yang dikesan positif di Pintu Masuk Antarabangsa Laut di Terminal Feri Labuan.

Kedua-dua remaja tempatan ini masing-masing dari Penampang dan Sandakan dikesan positif semasa saringan kemasukan di pintu masuk di Labuan.

Pengarah Kesihatan Negeri Sabah, Datuk Dr Christina Rundi berkata, kes positif itu melibatkan seorang remaja perempuan (Sandakan) dan remaja lelaki (Penampang).

“Kedua-dua kes telah dimasukkan ke wad di Hospital Labuan. Kini, siasatan dan pengesanan kontak sedang dilakukan oleh Pejabat Kesihatan Kawasan Sandakan dan Penampang,” katanya dalam satu kenyataan, di sini semalam.

Dr Christina berkata, mendapati masih terdapat penularan jangkitan Covid-19 dalam kalangan masyarakat.

Maka, orang ramai perlu memainkan peranan masing-masing dalam mengawal dan memutuskan rantaian jangkitan Covid-19 dengan mengamalkan norma-norma baharu.

Katanya, orang ramai perlu mengelakkan tempat 3S (sesak, sempit dan sembang rapat) dan amalkan 3W (wash, wear & warn).

Sehingga 1 Ogos, bilangan ujian Covid-19 di Sabah mencecah 149,865.

Setakat ini, masih terdapat 1,076 individu menjalani kuarantin di seluruh Sabah dengan 731 orang dikuarantin di rumah dan 345 orang dikuarantin di 11 pusat kuarantin.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Farit Ismeth Meninggal Dunia

SHAH ALAM: Pembaca berita Radio Televisyen Malaysia (RTM), Farid Ismeth Emir disahkan meninggal dunia pada Isnin di Shah Alam, Selangor.

Berita tersebut dimaklumkan oleh anaknya, Farzwa De-Attaher Emir atau lebih dikenali sebagai DJ Fuzz.

“Farid Ismeth Emir baharu sahaja menghembuskan nafasnya yang terakhir di Shah Alam.

“Allahyarham dikenali sebagai Pak Ngah dalam kalangan warga RTM merupakan individu yang penting dan sudah beliau tentu akan dirindui,” katanya.

Farid Ismeth Emir, 66, merupakan penyampai berita veteran di stesen penyiaran awam milik kerajaan itu memiliki tujuh orang cahaya mata.


Lebih 545,000 Peniaga Mikro Terima Peruntukan RM1.63 Bilion Geran Khas Prihatin

KUALA LUMPUR: Lebih 545,000 peniaga mikro di seluruh negara sudah menerima manfaat Geran Khas Prihatin (GKP) sebanyak RM3,000 secara one-off dengan peruntukan sebanyak RM1.63 bilion.

Jelas Menteri Kewangan, Tengku Datuk Seri Zafrul Tengku Abdul Aziz, bagi GKP 2.0 pula, permohonan yang diterima sehingga 31 Oktober lepas pula sudah mencecah 512,000.

“Bagi memastikan PKS mikro yang benar-benar layak menerima bantuan ini demi kelangsungan perniagaan mereka, setiap permohonan akan disemak silang atau verifikasi dengan data agensi yang ditetapkan Kerajaan, termasuk di peringkat pihak berkuasa tempatan.

“Berdasarkan jangkaan awal, bilangan yang akan diluluskan jauh melebihi daripada sasaran awal yang ditetapkan iaitu 200,000 PKS mikro,” katanya ketika menjawab pertanyaan Ahli Parlimen Kota Melaka, Khoo Poay Tiong di Dewan Rakyat pada Rabu.

Pemohon boleh menyemak status bermula 27 November dan tarikh pembayaran pula dijangka pada 30 November depan.

Zafrul turut menjelaskan, antara kegagalan permohonan adalah disebabkan tidak memegang lesen daripada Pihak Berkuasa Tempatan (PBT), tidak berdaftar dengan Suruhanjaya Syarikat Malaysia (SSM) dan bilangan pekerja melebihi lima orang.

Geran Khas Prihatin (GKP) akan diberikan kepada PKS Mikro yang berkelayakan dengan tujuan bagi meringankan beban kewangan perniagaan dihadapi ekoran COVID-19 serta meningkatkan produktiviti perkhidmatan demi kelangsungan perniagaan. – AWANI


APMM Semporna tahan dua lelaki disyaki buru penyu

SEMPORNA, 14 Okt – Agensi Penguatkuasaan Maritim Malaysia (APMM)  Semporna menahan dua lelaki  disyaki terlibat dalam aktiviti penyeludupan dan memburu penyu di kawasan perairan di sini, semalam.

Pengarah APMM Semporna Komander Maritim Norrimi  Hassan berkata pasukan APMM  yang menjalankan rondaan di kawasan tanggungjawab, menahan dan memeriksa bot pam dinaiki kedua-dua lelaki tersebut berhampiran perairan Kampung Labuan Haji di Pulau Bum-Bum pada kira-kira 4.30 pagi.

“Juragan dan awak-awak masing-masing berusia 52 dan 38 itu tidak memiliki dokumen pengenalan diri yang sah.

“Pemeriksaan teliti ke atas  bot itu turut menemukan cengkerang yang cuba diseludup serta peralatan memburu penyu,” katanya dalam kenyataan di sini, hari ini.

Norrimi berkata APMM akan meningkatkan lagi rondaan dan penguatkuasaan bagi memastikan perlanggaran undang-undang di perairan Semporna dapat ditangani.

Katanya, orang awam yang mempunyai sebarang maklumat berhubung pelanggaran undang-undang laut atau kecemasan boleh menghubungi Zon Maritim Semporna di talian 089-782619 atau MERS 999.


Air Mata Bung Moktar Mengalir Bicarakan Kebangkitan UMNO Sabah

KIMANIS: Pengerusi BN Sabah Bung Moktar Radin menitiskan air mata semasa mengumumkan nama calon pembangkang bagi menghadapi PH pada 18 Jan ini.

Bercakap mengenai latar belakang Mohamad Alamin dan kebangkitan semula Umno dan BN di Kimanis, Bung Moktar gagal mengawal perasaannya sehingga kelihatan sebak.

“Dia 48 tahun, anak tempatan, pernah dipilih sebagai Adun (untuk kerusi Bongawan).

“Dia bukan asing untuk Kimanis dan kami rasakan faktor ini penting bagi memastikan pengundi positif terhadap calon kami,” kata Bung yang juga pengerusi Umno Sabah.

Bung kemudian menutup muka dengan tangan dan tidak dapat meneruskan ucapan. Penyokongnya kemudian memberi tisu kepadanya.

“Kami berrasakan faktor ini penting bagi memastikan pengundi positif terhadap calon kami. (Kami yakin) PRK Kimanis akan berikan impak positif besar terutamanya kepada kebangkitan Umno di Sabah,” katanya.

Pada Dis 2018, BN-Umno Sabah menyaksikan enam ahli parlimen, sembilan Adun dan dua senator meninggalkan parti itu ekoran kejayaan PH menguasai Putrajaya beberapa bulan sebelumnya.

Selain Bung Moktar, hanya bekas ketua menteri Sabah merangkap Adun Sungai Sibuga, Musa Aman, kekal bersama Umno.

Sementara itu, Bung Moktar juga memberitahu semua parti pembangkang termasuk Parti Bersatu Sabah (PBS) bersetuju bekerjasama di Kimanis.

Katanya, PBS juga mengesahkan tidak akan menurunkan calon mereka untuk PRK kali ini.

“Presiden PBS, Maximus Ongkili, menyatakan parti itu akan menyokong pihak yang menentang inisiatif pas sementara Sabah (PSS),” tambahnya.

Setakat ini parti pembangkang lain yang berpangkalan di Sabah – Parti Demokratik Liberal (LDP), Parti Solidariti Tanah Airku (Star), Usno dan Parti Progesif Sabah (SAPP) – sudah membuat keputusan tidak mengambil bahagian dalam PRK Kimanis.

Menurut Bung Moktar, beliau berharap PRK Kimanis akan menyaksikan Muafakat Nasional akan diterima di Sabah.

“Semangat Muafakat nasional yang semakin diterima rakyat perlu ditampilkan di Kimanis.

”Kini adalah masa untuk kita semua membuktikan bahawa Muafakat Nasional yang bersifat berbilang kaum dan tidak mengetepikan agama atau kaum lain, akan mencetuskan nasionalisme Sabah di Kimanis,” katanya.

Sementara itu, Mohamad merakamkan terima kasih kepada bekas menteri luar, Anifah Aman, yang membuat keputusan untuk tidak bertanding mempertahankan kerusi berkenaan.

Katanya, Anifah berikrar untuk berkempen membantunya walaupun bekas menteri kanan itu sudah meninggalkan Umno pada Sept 2018.


Kompaun RM50,000 Kepada Peniaga Sinalau Bakas Wajar

KOTA KINABALU: Peniaga gerai yang menjual babi hutan panggang atau dikenali sebagai sinalau bakas yang dikenakan kompaun RM50,000 pada Rabu lalu wajar dikenakan tindakan sedemikian.

Pesuruhjaya Polis Sabah, Datuk Hazani Ghazali berkata, peniaga gerai itu bukan sekadar menjual sinalau bakas tetapi turut mengadakan aktiviti berkaraoke dan menjual minuman keras.

Peniaga ini juga tidak mempunyai lesen menjual minuman keras, lesen pusat hiburan mahupun permit menjual sinalau bakas atau hidupan eksotik lain.

Beliau berkata Polis Diraja Malaysia (PDRM) sudah cukup bertolak ansur kerana aktiviti yang dilakukan sudah berlanjutan agak lama. Tindakan ini diambil berdasarkan aduan yang diterima daripada orang awam.

Dakwaan peniaga bahawa kedainya sudah hendak ditutup ketika kompaun dikeluarkan tidak benar kerana pasukan pematuhan SOP mempunyai bukti kedai itu masih beroperasi pada masa tersebut.

“Itu dakwaan untuk mendapatkan simpati. Kalau diikutkan, tindakan lebih keras boleh diambil kerana dia tiada lesen menjual minuman keras dan tiada permit jual makanan eksotik.

“Dia cuba meletakkan kesalahan di bahu PDRM sedangkan aktiviti karaoke berlanjutan sehingga larut malam dan awal pagi,” katanya katanya dalam sidang media dekat sini hari ini.

Justeru itu, beliau menggesa masyarakat dan warganet supaya tidak memutar belit perkara sebegini dan jangan hanya mendengar cerita daripada sebelah pihak sebaliknya, dengar dahulu penjelasan PDRM.

Menurutnya, penularan kisah ini telah menjadi satu bentuk provokasi kepada pasukan keselamatan yang sudah cukup banyak menguna kuasa budi bicara selama lebih 400 hari Perintah Kawalan Pergerakan (PKP) berlangsung.

Bagaimanapun, setiap laporan dan tohmahan akan disiasat secara telus kerana polis tidak akan bertindak zalim.

Hazani berkata, bermula hari ini PDRM Sabah memastikan semua ketua polis daerah akan mengambil tindakan tegas tanpa kompromi terhadap mana-mana individu yang melanggar prosedur operasi standard (SOP) ditetapkan kerajaan.

Semalam, peniaga sinalau bakas di Jalan Sulaman yang dikenakan kompaun RM50,000 mendakwa dalam kejadian 10 malam Rabu itu, operasi gerainya sudah ditutup namun, masih ada pelanggan yang sedang makan digerainya. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCom Siasat Laporan Nelayan Cedera Ditembak Di Laut Tawau

TAWAU, 19 Ogos: Kawasan Keselamatan Khas Pantai Timur Sabah (ESSCom) menerima laporan membabitkan seorang nelayan cedera ditembak di lengan kanan ketika cuba melarikan diri dari sekumpulan lelaki mahu melakukan rompakan di laut, berhampiran sempadan Indonesia, semalam.

Komander ESSCom, Datuk Hazani Ghazali berkata, siasatan lanjut sedang dijalankan berhubung laporan berkenaan.

“Rompakan di laut, bukan kejadian baharu berlaku,” katanya ketika dihubungi di sini, hari ini.

Difahamkan, semalam seorang nelayan warga Filipina cedera terkena tembakan di lengan kanan selepas cuba melarikan diri daripada sekumpulan lelaki di kawasan laut Tawau pada  jam 12.30 tengah hari.

Mangsa lelaki berusia 60 tahun bersama anak lelakinya berumur 27 tahun yang sedang menangkap ikan didatangi tiga lelaki memakai topeng dengan sebuah bot fiber.

Suspek yang menghampiri bot mangsa kemudian mengacukan senjata api serta menjerit mengarahkan mangsa untuk menghentikan bot namun mangsa enggan dan memecut laju bot menuju ke Kampung Pangkalan Wakuba dekat sini bagi meminta bantuan.

Seorang suspek, bagaimanapun, melepaskan satu das tembakan ketika itu dan mengenai lengan mangsa, kesemua suspek melarikan diri menghala ke perairan Indonesia.

Mangsa kini menerima rawatan di Hospital Tawau.


Salahuddin Ayub Mohon Maaf Kepada Petani, Penternak Dan Nelayan

KUALA LUMPUR: Timbalan Presiden Amanah, Datuk Seri Salahuddin Ayub memohon maaf kepada petani, penternak dan nelayan sekiranya beliau gagal menjalankan tanggungjawab sebagai Menteri Pertanian dan Industri Asas Tani.

Beliau berkata telah mencuba yang terbaik selama satu tahun lapan bulan untuk memperjuangkan nasib mereka.

“Setakat ini sahaja hayat saya di Kementerian Pertanian dan Industri Asas Tani (MOA) dan saya mendoakan semoga nasib anda semua akan terus berubah di bawah kepimpinan MOA yang baharu nanti.

“Saya telah menghabiskan sepanjang hayat saya di MOA untuk memperjuangkan nasib petani, penternak dan nelayan. Sekiranya saya masih gagal, saya sekali lagi memohon sepenuhnya kemaafan anda semua,” katanya dalam satu kenyataan, pada Isnin.Mengulas lanjut, beliau turut mendoakan masa depan yang lebih baik untuk kesemua petani, penternak dan nelayan serta akan terus memperjuangkan nasib mereka walaupun tidak lagi bersama kerajaan.


ARMADA Sabah Tidak Setuju Kerjasama Dengan PH

KUALA LUMPUR: Angkatan Bersatu Anak Muda (ARMADA) Sabah tidak menyokong pendirian rasmi sayap Parti Pribumi Bersatu Malaysia (BERSATU), ARMADA Pusat yang memutuskan untuk bekerjasama dengan Pakatan Harapan (PH).

Ketuanya, Isquzawan Israq Arsit, berkata pihaknya menolak sekeras-kerasnya pendirian ARMADA Pusat kerana ramai ketua ARMADA bahagian mendakwa tidak diberitahu mengenai kerjasama itu.

“Pendirian kita ialah tidak bersetuju dengan keputusan yang dibuat oleh ARMADA Pusat kerana ianya bukan diputuskan dalam Mesyuarat Khas Exco ARMADA.

“Sebaliknya, mesyuarat khas yang dinyatakan dalam kenyataan media ARMADA BERSATU sebelum ini sebenarnya adalah Mesyuarat Penyelarasan Agihan Bantuan ARMADA sempena Ramadan 2020 dan perjumpaan bersama Pengerusi BERSATU, Tun Dr Mahathir Mohamad”, katanya dalam satu kenyataan, malam ini.

Petang tadi, ARMADA dilaporkan menyokong parti itu kembali bekerjasama dengan PH.

ARMADA dipetik menegaskan, pergerakan itu menyokong BERSATU untuk tidak bekerjasama dengan UMNO.

Mengulas lanjut, Isquzawan berkata, ARMADA Sabah menyokong penuh kepemimpinan Presiden BERSATU yang juga Perdana Menteri, Tan Sri Muhyiddin Yassin.

“Pendirian ARMADA Sabah adalah jelas bahawa kita tetap bersama Presiden BERSATU. Dengan perkembangan politik semasa, kita tidak akan bermusuh dengan mana-mana parti yang menyokong PN (Perikatan Nasional),” katanya.

Sementara itu, Ketua ARMADA Terengganu, Syaiful Irfan Anang, berkata pihaknya turut menolak kerjasama dengan PH dan menyokong kepemimpinan Presiden BERSATU.

“Kita tidak setuju dengan keputusan dibuat oleh ARMADA Pusat kerana ia diputuskan dalam Mesyuarat Khas Exco ARMADA.

“ARMADA Terengganu juga tetap menyokong penuh kepemimpinan Muhyiddin sebagai Presiden parti,” katanya.

Sementara itu, Ahli BERSATU, Wan Ahmad Fayhsal Wan Ahmad Kamal, pula menggesa semua pihak untuk berpegang kepada keputusan Majlis Pimpinan Tertinggi (MPT) BERSATU pada 23 Februari lalu, untuk membawa keluar parti daripada PH.

Beliau yang juga Timbalan Menteri Belia dan Sukan berkata, keputusan itu kekal sehingga ada perkembangan sebaliknya daripada MPT parti itu.

“Mengikut Fasal 13 perlembagaan BERSATU, MPT adalah badan tertinggi parti di luar mesyuarat agung.

“Oleh itu, keputusan berkenaan ‘mengikat’ ke atas seluruh parti dan kekal sehingga ada keputusan sebaliknya,” katanya.

Wan Ahmad Fayhsal berharap semua ahli parti menghormati keputusan MPT, tegas berdisiplin, menjaga kerukunan dan perpaduan bagi memperkukuhkan keluarga besar BERSATU terutama ketika negara masih berdepan dengan ancaman COVID-19.- Berita Harian


Roboh Rumah Suami Curang

JAKARTA: Berang suaminya ‘bermain kayu tiga’, seorang wanita di Jawa Timur bertindak merobohkan rumah mereka.

Tribun News melaporkan wanita itu bertindak sedemikian selepas diusir suaminya dari rumah berkenaan.

Ia apabila lelaki itu mahu bercerai selepas hubungan sulitnya itu terbongkar.

Pada mulanya, wanita terbabit enggan berpisah dan mahu mempertahankan rumah tangga.

Namun, keadaan menjadi bertambah rumit apabila keluarga suaminya campur tangan.

“Saya tahu mengenai kecurangan suami selepas menerima kiriman gambarnya yang bekerja di Taiwan itu dengan kekasih hati di luar negara, pada bulan lalu.

“Sejak itu, hubungan kami mula dingin seperti sebelum ini.

“Selain gambar yang menjadi bukti, saya juga menerima maklumat suami rupanya sudah menjalin hubungan sulit itu, sejak tiga bulan lalu.

“Saya enggan bercerai tetapi suami dan keluarganya mengusir saya serta anak keluar dari rumah” katanya.

Difahamkan, rumah itu dibina di atas tanah milik suaminya.

Sementara itu, Ketua Kampung Pucanganom, Hari Prawoto mengesahkan kejadian itu berlaku pada 24 Ogos lalu.

Beliau berkata, ia berpunca daripada masalah rumah tangga pasangan berkenaan.

Menurut Hari, pihaknya sudah menasihatkan supaya masalah berkenaan diselesaikan dengan cara baik tetapi tiada jalan untuk suami isteri itu berdamai.

Dalam pada itu, Ketua Rukun Tetangga, Ngamali pula dilaporkan berkata, rumah itu dirobohkan hasil persetujuan antara kedua-dua pihak.

“Keluarga isteri sudah memberitahu wakil penduduk untuk merobohkan rumah dan pelbagai barangan dibawa ke rumah ibu bapa kepada wanita itu.

“Antara yang dibawa adalah jubin, kayu atap, pintu, tingkap dan bingkainya. Barangan di dalamnya sudah dibawa keluar seminggu yang lalu,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rompak Berkumpulan, 2 Lelaki Dipenjara 10 Tahun, 5 Sebatan

TAWAU: Mahkamah Sesyen di sini, hari ini, menjatuhkan hukuman masing-masing penjara 10 tahun dan lima sebatan terhadap dua lelaki yang melakukan rompakan berkumpulan ke atas seorang wanita, pada 1 Februari lalu.

Hakim Awang Kerisnada Awang Mahmud membuat keputusan itu selepas Ibnu Ameer Jun dan warga asing, Sabri Hasan, masing-masing berumur 25 tahun membuat pengakuan bersalah atas pertuduhan mengikut Seksyen 395/397 Kanun Keseksaan.

Berdasarkan kertas pertuduhan, kedua-kedua tertuduh didakwa melakukan rompakan berkumpulan dengan seorang lagi rakan yang masih bebas terhadap harta milik Fong Yun Kong, 57, iaitu satu unit telefon bimbit jenama Vivo dan sebuah tablet jenama Samsung.

Ketika melakukan rompakan, tertuduh mengacukan pisau ke leher mangsa yang sedang makan di hadapan sebuah premis tidak beroperasi di Pusat Komersial Bazhong, kira-kira jam 3.30 petang pada 1 Februari lalu.

Bagi kesalahan itu, mereka didakwa mengikut Seksyen 395 Kanun Keseksaan dibaca bersama Seksyen 397 kanun sama yang sabit kesalahan boleh dipenjara maksimum 20 tahun dan sebatan.

Terdahulu, pendakwaan yang dikendalikan Timbalan Pendakwa Raya Mohammed Ali Imran memohon mahkamah menjatuhkan hukuman setimpal kesalahan dilakukan, manakala kedua-dua tertuduh yang tidak diwakili peguam dalam rayuan masing-masing memohon hukuman diringankan.

Awang Kerisnada kemudian menetapkan kedua-dua tertuduh dipenjara bermula dari tarikh sabitan hari ini, selain memerintahkan Sabri dirujuk ke Jabatan Imigresen sebaik selesai menjalani hukuman. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesawah Kota Belud mulai bimbang bendang tidak cukup air

KOTA BELUD, 2 Mac – Musim panas melanda negara khususnya di Sabah ketika ini semakin memberi kesan ketara apabila sawah padi di Kampung Tempasuk Dua, dekat sini, kering-kontang susulan kurang hujan sejak sebulan lalu.

Tinjauan Bernama di kawasan itu mendapati ada tapak sawah padi merekah selain tidak cukup bekalan air untuk menyuburkan tanaman berkenaan.

Para pesawah yang ditemui turut merasa bimbang keadaan tersebut akan berlarutan sehingga April memandangkan ada antara mereka telah melakukan tanaman baharu dua minggu lepas.

Seorang pesawah Madili Riou, 55, tidak menafikan cuaca panas dan kekurangan hujan ketika ini menjadi cabaran untuknya memastikan sawah padi seluas 1.2 hektar diusahakannya mendapat bekalan air mencukupi.

”Sudah hampir sebulan tidak hujan di sini dan ini yang merisaukan kami jika ia berpanjangan kerana hasil dan kualiti padi akan terjejas dan kami bakal berdepan kerugian,” katanya.

Madili yang turut memulakan tanaman baharu pada pertengahan Februari lalu berkata pada awalnya air mencukupi, namun, tidak menyangka sawah padi diusahakannya kekurangan air dan kering-kontang.

“Saya berharap tali air akan dipasang secepatnya kerana ada sawah padi ditanam sudah hampir mati kerana kekurangan air,” katanya.

Seorang lagi pesawah Susah Tiampou, 65, berkata keadaan kekurangan air di kawasan sawah padi itu juga disebabkan oleh kerja-kerja pembaikan sistem tali air bagi kawasan berkenaan selain pengaliran air ke setiap sawah dilakukan secara bergilir.

Beliau yang mengusahakan sawah padi seluas 0.8 hektar berkata ada pesawah lain ketika ini sedang menjalankan kerja membajak yang pastinya memerlukan bekalan air mencukupi.

“Kawasan sawah padi di kampung ini besar dan ramai petani memerlukan bekalan air untuk tanaman mereka apatah lagi pada musim kemarau sekarang.

“Keadaan sekarang masih terkawal tetapi membimbangkan jika dalam tempoh seminggu ini masih belum ada air dilepaskan ke tapak sawah padi kami kerana tanaman akan mati,” katanya.

Sementara itu, Pengarah Kawasan Pembangunan Pertanian Bersepadu (IADA) Kota Belud Salmah Labulla berkata, pihaknya menyedari keadaan dihadapi para pesawah di daerah itu ketika ini dan akan mengambil beberapa langkah proaktif untuk mengatasi masalah tersebut.

Ini termasuk melakukan pengairan ke sawah padi menggunakan pam bergerak terutama di kawasan yang telah memulakan penanaman baharu, katanya.

Beliau berkata jadual penanaman sawah padi di kawasan itu juga akan ditangguhkan dalam tempoh ini sehingga keadaan cuaca kembali seperti biasa.

“Kami juga menasihatkan para pesawah membaiki sawah dengan kaedah perataan kering pada musim kemarau ini,” katanya.

Keadaan cuaca panas dan kekurangan hujan di Sabah sekarang dijangka berterusan sehinga Mac, kecuali di beberapa bahagian seperti Kudat, Sandakan dan Tawau yang dijangka boleh berterusan sehingga April.


Bekas Finalis MasterChef Malaysia & Suami Didakwa Bunuh Pembantu Rumah

KOTA KINABALU: Sepasang suami isteri dihadapkan ke Mahkamah Majistret di sini hari ini, atas pertuduhan membunuh pembantu rumah mereka di sebuah kondominium bandar raya ini, di antara 10 hingga 13 Disember lalu.

Tertuduh, Mohammad Ambree Yunos, 40, dan isterinya, Etiqah Siti Noorashikeen Mohd Sulang, 33, menghadapi tuduhan melakukan pembunuhan itu mengikut Seksyen 302 Kanun Keseksaan yang membawa hukuman mati mandatori jika disabitkan kesalahan.

Tiada sebarang pengakuan direkodkan sejurus pertuduhan dikemukakan terhadap mereka di hadapan Majistret Jessica Ombou Kakayun.

Berdasarkan pertuduhan, pasangan itu didakwa membunuh pembantu rumah, Nur Afiyah Daeng Damin, 28, di rumah mereka di kondominium berkenaan yang terletak di Jalan Lintas Lido dekat sini, antara 10 hingga 13 Disember lalu.

Tertuduh, Mohammad Ambree adalah seorang kontraktor, manakala isterinya, Etiqah yang juga bekas finalis program MasterChef Malaysia 2012 adalah seorang jurutera.

Pendakwaan kes dijalankan oleh Pengarah Pendakwaan Negeri Sabah, Irwan Suainbon dan Timbalan Pendakwa Raya, Ali Imran.

Ketika prosiding itu, Mohammad Ambree diwakili peguam bela, Ram Singh dan Kimberly Yee, manakala Etiqah pula diwakili peguam bela, Datuk Seri Rakbir Singh.

Sejurus prosiding pendakwaan selesai, pasangan itu dihantar ke penjara reman sehingga sebutan semula kes ditetapkan pada 10 Februari depan.

Berdasarkan laporan media sebelum ini, pasangan itu ditahan polis pada 14 Disember lalu, iaitu sehari selepas membuat laporan mendakwa menemui mayat pembantu rumah mereka di kondominium berkenaan, sejurus pulang daripada bercuti di Kundasang, Ranau.

Mereka kemudian dibebaskan atas jaminan polis pada 21 Disember lalu, sebelum diarah hadir menghadapi pertuduhan itu hari ini.

Beberapa ahli keluarga pasangan itu turut menemani tiga anak mereka yang masih kecil, hadir mengikuti prosiding pendakwaan yang berlangsung hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Dihempap Kenderaan Sendiri

NABAWAN: Seorang lelaki maut setelah kenderaan yang dipandu terbabas ke bahu jalan hingga menyebabkan mangsa tercampak keluar daripada kenderaan lalu dihempap kenderaan sendiri di Kampung Malampoi, Nabawan hari ini.

Dalam kejadian kira-kira jam 7.30 pagi itu, mangsa, Putera Azzalie Sulayul,25, disahkan meninggal dunia di lokasi kejadian.

Ketua Balai Bomba dan Penyelamat (BBP) Sook, Razlan Aridy berkata, pihaknya menerima panggilan kecemasan mengenai kejadian itu pada 7.39 pagi dan sepasukan pegawai dan anggota bergegas ke lokasi kejadian yang berada pada jarak 30 kilometer dari BBP Sook.

Sebaik tiba di lokasi didapati seorang pemandu terhimpit di bawah kenderaan dan mangsa berjaya dikeluarkan oleh pasukan bomba.

Katanya, mangsa disahkan meninggal dunia di lokasi kejadian oleh pasukan perubatan.


PPBM Sabah Mahu Warisan Menang Bergaya Di PRK Kimanis

KOTA KINABALU: Parti Pribumi Bersatu Malaysia (Bersatu) Sabah akan membuktikan sokongan mereka kepada Parti Warisan Sabah (Warisan) dengan membantu calon Warisan menang besar dalam Pilihan Raya Kecil (PRK) Parlimen Kimanis.

Ketua Penerangan Bersatu Sabah, Khairul Firdaus Akhbar Khan berkata, pemimpin-pemimpin Bersatu perlu membuktikan perkara itu kepada Presiden Warisan, Datuk Seri Mohd. Shafie Apdal dan rakyat Sabah agar mereka boleh diterima dalam politik baharu negeri.

Katanya, Bersatu Sabah tidak mahu lagi dikaitkan dengan pemimpin-pemimpin UMNO seperti dakwaan bahawa parti itu berpaksikan kepada bekas Ketua Menteri, Tan Sri Musa Aman.

“Kebanyakkan ahli percaya kami disokong oleh Musa, itu tidak betul kerana bila menyertai Bersatu syarat pertama diberikan Perdana Menteri, Tun Dr Mahathir Mohamad adalah membantu Warisan .

“Itu sangat jelas dan PRK Kimanis adalah batu loncatan untuk kami membuktikannya, objektif kami adalah Warisan mesti menang, menang dengan bergaya,” katanya ketika pertemuan dengan media malam tadi.

Ditanya mengenai hubungan antara Mohd. Shafie dengan Bersatu Sabah yang agak dingin, Khairul Firdaus berkata, pimpinan Bersatu perlu berusaha mengambil hati Ketua Menteri itu.

Katanya, perkara tersebut lumrah kerana semasa pilihan raya umum lalu, pimpinan Bersatu Sabah yang sebelum ini adalah ahli UMNO menentang Mohd. Shafie, namun senario politik telah berubah.

“Memang tidak mudah untuk beliau menerima kami tetapi kami perlu bersyukur sebab beliau memberikan juga peruntukan kepada semua Ahli Dewan Undangan Negeri (ADUN) kami.

“Jadi kini tugas kami untuk bekerja keras membuktikan kepadanya, tanggungjawab kami untuk berlaku baik kepadanya, buktikan bahawa kami menyokong beliau,” katanya.

Mengulas tentang Pas Sementara Sabah (PSS) yang sebelum ini dikritik pemimpin Bersatu negeri katanya, kad tersebut adalah penyelesaian yang terbaik dan gagal dilakukan pemerintahan terdahulu.

“PSS ini baik kerana masalah yang ada perlu diselesaikan dulu kerajaan lama memang gagal.

“Cuma perlu beri penjelasan dengan sebaik mungkin sebab banyak kerisauan, Bersatu juga perlu jelaskan kepada rakyat,” tambahnya.


Kerajaan negeri gembira dengan kehadiran Huguan Siou

PENAMPANG: Ketua Menteri, Datuk Seri Mohd Shafie Apdal menzahirkan rasa berbesar hati dengan kehadiran Huguan Siou atau pemimpin agung Kadazandusun dalam Majlis Perasmian Penutupan Pesta Kaamatan, di Hongkod Koisaan, KDCA.

Mohd Shafie berkata kehadiran Huguan Siou, Tan Sri Joseph Pairin Kitingan ke majlis berkenaan memperlihatkan perbezaan serta kepelbagaian yang ada bukan penghalang bagi meningkatkan semangat perpaduan dalam kalangan rakyat.

”Saya berbesar hati kerana dengan adanya Huguan Siou di majlis ini, ia boleh membuatkan kita bangga kerana perintis budaya ada bersama kita. Legasi inilah yang kita tinggalkan untuk rakyat Sabah.

”Kita yakin perlu ada penyatuan rakyat kerana ia penting untuk membolehkan kita maju ke hadapan.

”Ini adalah kebaikan untuk generasi masa hadapan dan tidak hanya memikirkan tentang diri kita sendiri,” katanya.

Beliau berkata demikian ketika ditemui  selepas Majlis Perasmian Penutupan Pesta Kaamatan Peringkat Negeri Sabah, di sini, hari ini.

Mohd Shafie, yang juga Presiden Parti Warisan Sabah (Warisan) berkata, beliau mengenali Pairin untuk tempoh yang cukup lama maka, tiada masalah untuknya bekerjasama dengan pemimpin agung masyarakat Kadazandusun berkenaan.

Ini adalah sambutan Pesta Kaamatan pertama dihadiri Pairin selaku pembangkang sejak Pilihan Raya Umum ke-14 (PRU14) lalu.

Beliau adalah Pengerusi Persatuan Kebudayaan Kadazan Dusun Sabah (KDCA) selain bekas Pengerusi Jawatankuasa Induk Perayaan Pesta Kaamatan peringkat Negeri Sabah.

Sementara itu, Menteri Pembangunan Infrastruktur merangkap Pengerusi Jawatankuasa Induk Perayaan Pesta Kaamatan peringkat Negeri Datuk Peter Anthony berkata, kehadiran tokoh Kadazandusun membuktikan kesepakatan  masyarakat Kadazan Dusun Murut Rungus (KDMR) di Sabah.

“Kehadiran Huguan Siou itu memperlihatkan pemimpin KDMR sentiasa memberi keutamaan kepada masyrakat tanpa mengambil kira perbezaan politik,” katanya. -SabahNews Today


TERKINI: PKPB Di Sandakan, Papar, Tuaran Bermula 9 Oktober

PUTRAJAYA: Kerajaan memutuskan perintah kawalan pergerakan bersyarat (PKPB) di 3 daerah di Sabah dan 1 di Selangor.

Menteri Kanan (Keselamatan) Ismail Sabri Yaakob berkata, PKPB itu dilaksanakan di Sandakan, Papar, Tuaran, di Sabah dan Klang, Selangor bermula 9 Oktober ini.

“Ini bagi membendung penularan Covid-19 di kawasan itu,” katanya pada sidang media hari ini yang disiarkan menerusi Facebook Kementerian Pertahanan.

“PKPB dilaksanakan bagi membendung jangkitan COVID-19 di kawasan itu serta melaksanakan aktiviti pengesanan kes secara bersasar dalam tempoh 14 hari,” katanya pada sidang media yang disiarkan secara langsung, hari ini.

Berikutan itu, katanya, pergerakan keluar masuk ke kawasan PKPB itu tidak dibenarkan kecuali bagi perkhidmatan perlu, termasuk kilang dan rantaian berkaitan perkhidmatan perlu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19 : Tiga Kes Baharu Di Sabah Hari Ini

KOTA KINABALU: Sabah merekodkan pertambahan tiga kes Covid-19, hari ini, menjadikan jumlah keseluruhan kini menjadi sebanyak 209 kes.

Pertambahan itu membabitkan tiga daerah iaitu masing-masing satu di Sandakan, Penampang dan Semporna.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Sehingga kini, Tawau kekal daerah tertinggi merekodkan kes Covid-19 dengan jumlah 63 kes manakala Lahad Datu kedua tertinggi dengan jumlah 35 kes.

Kota Kinabalu yang tidak mencatat penambahan kes juga kekal daerah ketiga tertinggi dengan jumlah 29 kes manakala Sandakan daerah keempat tertinggi dengan jumlah 17 kes termasuk satu kes baharu, hari ini.

Dua lagi daerah yang merekodkan lebih daripada sepuluh kes ialah Kinabatangan dengan jumlah 14 kes dan Tuaran dengan 12 kes, setakat ini.

Lain-lain daerah yang kekal dengan jumlah kes sebelum ini ialah Beaufort, Kunak, Dan Putatan yang masing-masing merekodkan tujuh kes, Kota Belud (5), Sipitang (4), Papar (2), dan Ranau (2).

Penampang dan Semporna pula kini masing-masing merekodkan jumlah dua kes selepas masing-masing meningkat satu kes hari ini manakala Tambunan masih kekal dengan hanya satu kes.

Kes kematian akibat Covid-19 di negeri ini juga kekal satu kes iaitu di Tawau jumlah pesakit yang telah sembuh di setakat ini seramai 12 orang.

Sabah juga kekal negeri keempat tertinggi mencatatkan kes Covid-19 di Malaysia setakat ini selepas Selangor yang kini mencecah 726 kes, Kuala Lumpur (455) dan Johor (368). – Berita Sabah


Ada Yang Tersangkut & Rentung Di Pagar, Keadaan Menyayat Hati Lebih 500 Juta Haiwan Mati Terbakar Di Australia

Habitat yang sepatutnya menjadi tempat tinggal paling selamat bertukar menjadi tempat kematian paling ngeri bagi hampir 500 juta haiwan yang terkorban dalam kebakaran kira-kira 5 juta hektar hutan Australia.

Di Cudlee Creek, Adelaide Hills, seekor anak kanggaru rentung apabila ia tersangkut pada kawat besi ketika cuba melarikan diri dari api marak.

Nasib tidak menyebelahinya apabila ia akhirnya terkorban dalam keadaan menyayat hati.

Gambar ini mungkin tidak sesuai untuk umum, namun inilah realiti tragis krisis kebakaran hutan di Australia.

Di Cudlee Creek sahaja sebanyak 5,790 haiwan termasuk ternakan, alpaca dan haiwan peliharaan terbunuh.

Para peladang diminta untuk mengambil gambar haiwan ternakan mereka yang cedera atau mati untuk menuntut insuran.

Sebahagian haiwan terbakar yang terselamat juga terpaksa dimatikan untuk menamatkan penderitaan mereka.

Kebakaran belukar di Australia didakwa menjadi lebih teruk akibat perubahan iklim dan peningkatan suhu dunia.

Sebelum ini, tular klip menyayat hati seekor koala terperangkap di dalam api yang berjaya diselamatkan oleh seorang wanita.

Sementara itu, ribuan penduduk terpaksa berputih mata dan terperangkap di tepi pantai apabila api marak merebak dan turut membakar harta benda mereka.


Maut disambar petir

SEORANG lelaki warga Myanmar meninggal dunia manakala tiga lagi rakannya cedera selepas disambar petir dalam satu perlawanan bola sepak di padang di Setia Alam, Shah Alam, hari ini.

Ketua Polis Daerah Klang Utara, Asisten Komisioner Nurulhuda Mohd Salleh berkata, pihaknya menerima panggilan daripada orang awam pada 5.13 petang yang memaklumkan kejadian berkenaan.

Menurutnya, mangsa yang meninggal dunia dikenali sebagai Rohimullah, berusia 30 tahun dan mangsa yang koma adalah Abdul Rahman Abul Hussin, 30.

“Dua lagi rakan mangsa iaitu Kamaluddin Abu Tahir, 30 dan Hussein Ahmad Asod Ali, 20 masih belum dikenal pasti kecederaan mereka.

“Semua mangsa dibawa ke Hospital Tengku Ampuan Rahimah (HTAR) Klang,” katanya. – Harian Metro


Tragedi KRI Nanggala 402: Berdepan Keracunan Monoksida, Bekalan Oksigen Habis Hari Ini

JAKARTA : Operasi mencari dan menyelamat (SAR) kapal selam Indonesia, Kri Naggala 402 bersama 53 anak kapal berdepan dengan masalah besar apabila bekalan melepasi anggaran ketahanan pada jam 3 pagi, hari ini.

Kapal selam buatan Jerman tersebut kehabisan bekalan oksigen selepas lebih 72 jam hilang di lautan.

Kejadian ini timbul kebimbangan apabila kesemua kru kapal selam berkenan mungkin berdepan dengan keracunan karbon monoksida.

Situasi ‘blackout’ KRI Nanggala 402 juga memberi impak kepada daya ketahanan kru kerana kuasa diperlukan bagi menggerakkan kipas. Fungsi kipas tersebut merupakan saluran udara melalui lilin oksigen dan bahan penyerap karbon dioksida.

Bagaimanapun, persoalan tetap timbul bagaimana kapal selam berkenaan boleh menjadi ‘blackout’?

Menurut jurucakao Tentera Indonesia (TNI), Achmad Riad berkata pihaknya dapat mengesan isyarat satu objek dengan kemagnetan tinggi di kawasan berdekatan perairan Bali semasa operasi SAR Kri Nanggala 402.

Namun, mereka masih tidak mengenal pasti objek tersebut yang dikesan pada kedalaman antara 50 dan 100 meter.

Dalam kejadian ini, beberapa negara termasuk Malaysia, Australia dan Amerika Syarikat turut menyalurkan bantuan dalam operasi mengesan kapal selam tersebut. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Vaksinasi Rendah Punca Lonjakan Kes Di Sabah, Kata Masidi

KOTA KINABALU: Jumlah kes Covid-19 di Sabah dijangka berterusan melonjak melainkan lebih banyak vaksinasi dilaksanakan, kata Menteri Kerajaan Tempatan dan Perumahan Masidi Manjun.

Ia susulan peningkatan kes jangkitan baharu sejak 24 jam lalu, dengan Sabah merekodkan jumlah kes tertinggi baharu 1,383, pertambahan 136 kes berbanding semalam.

Jumlah jangkitan tertinggi sebelum ini 1,379 kes dilaporkan Ahad lalu.

Masidi yang juga jurucakap Covid-19 negeri berkata kadar jangkitan harian itu semenangnya “diramal dan dijangka”.

“Sebelum dan sehingga peratusan signifikan vaksinasi dilaksanakan, angka jangkitan akan kekal tinggi.

“Dengan virus berkenaan berada dalam komuniti, pengesanan kontak menjadi lebih sukar dalam tempoh ‘lockdown’ berkuatkuasa, sehingga sampai ke satu tahap, ia menjadi tidak efektif,” katanya kepada FMT.

Menurut Masidi, Jabatan Kesihatan Negeri Sabah (JKNS) dan agensi berkaitan sudah memberikan khidmat terbaik untuk memvaksinasi penduduk, sambil menambah, sehingga semalam, sejumlah 1,126,645 individu sudah menerima dos pertama.

“Ini bermakna, 40.8% populasi dewasa di negeri ini sudah menerima suntikan pertama.

“Kumpulan melengkapkan dos kedua kekal rendah, dengan 17.6% populasi, atau 485,880 individu yang memperoleh vaksin lengkap.

“Kerajaan berterusan melonjakkan kapasiti vaksin, selain menjamin bekalan vaksin mencukupi setiap masa,” katanya.

Masidi berkata, sejumlah besar lonjakan kes berlaku di ibu negeri, membabitkan 326 jangkitan hari ini, merangkumi 24% jumlah jangkitan keseluruhan.

Diikuti Tawau (168), Sandakan (138) dan Tuaran (92).

Katanya, berlaku peningkatan ketara jumlah jangkitan baharu di pantai timur daerah negeri itu seperti di Sandakan, Kinabatangan dan Beluran, selain termasuk kawasan pedalaman dan daerah sukar ditembusi di Keningau, Kota Marudu, Tenom dan Kota Belud.

Jangkitan membabitkan kontak rapat meliputi lebih separuh daripada kes merangkumi 54.2% atau 749 kes, dengan kes simptomatik dan sporadik membabitkan 23.3% atau 322 kes.

Masidi berkata, hari ini, kluster baharu dikenalpasti di Kampung Timbua di Ranau, membabitkan sekurang-kurangnya 49 orang diuji positif. – FMT


Guru KAFA Tolak Vaksin Akan Digantung Tugas 2 Bulan

KUALA LUMPUR: Guru-guru Kelas Agama dan Fardu Ain (KAFA) di Selangor yang enggan mengambil vaksin Covid-19 akan digantung tugas selama dua bulan, kata Pengarah Jabatan Agama Islam Selangor (JAIS) Mohd Shahzihan Ahmad.

Beliau berkata, perkhidmatan guru-guru itu turut boleh ditamatkan serta-merta jika mereka masih tidak melengkapkan vaksinasi Covid-19 sepanjang tempoh penggantungan tersebut.

Tambahnya, tindakan ini diambil berpandukan ketetapan yang dibuat pihaknya berdasarkan titah Sultan Selangor Sultan Sharafuddin Idris Shah, yang mengingatkan perkara sama kepada para pegawai masjid dan jurunikah.

“Ini isu lama berkenaan titah baginda yang mengarahkan guru-guru KAFA wajib ambil vaksin. JAIS juga ada keluarkan pekeliling, semua peluang kita beri,” katanya, menurut laporan Sinar Harian.

“Tapi mereka tidak mahu ikut, maka mereka digantung tugas selama dua bulan.”

Tempoh penggantungan tersebut katanya, adalah peluang yang diberikan kepada guru-guru KAFA terbabit untuk melengkapkan vaksinasi Covid-19.

Terdapat segelintir pihak yang enggan mematuhi ketetapan di peringkat negeri Selangor dan hanya mengikut arahan daripada kerajaan persekutuan, tambahnya.

“Jadi, ini tidak bagus sebab mungkin JAIS sudah terlalu berlembut tentang perkara ini,” katanya.

“Kita boleh gantung (tugas guru KAFA) lebih lama, tapi kita tidak mahu kerana ia beri kesan kepada proses pengajaran dan pembelajaran (PdP).”

Tahun lepas, dilaporkan seramai 130 guru KAFA di Selangor dipanggil oleh kerajaan negeri untuk sesi penerangan kali kedua susulan keengganan mereka menerima vaksin Covid-19 menerusi sesi khas dianjurkan JAIS pada September.

Exco Hal Ehwal Agama Islam, Hal Ehwal Pengguna dan Industri Halal Selangor Mohd Zawawi Ahmad Mughni berkata, sesi penerangan itu membabitkan pakar kesihatan, agamawan dan mufti bagi memberi maklumat tepat berhubung pengambilan vaksin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maya Matahari Meninggal Dunia

KUALA LUMPUR: Penyanyi dan penyampai radio, Haiza mengesahkan berita mengenai penyanyi, Mya Ruslee atau Maya Matahari yang disahkan meninggal dunia hari ini akibat kanser.

Haiza ketika dihubung berkata, dia masih menunggu maklumat terkini mengenai jenazah arwah.

“Saya dapat panggilan daripada Kak Ieda (Moin) yang memaklumkan mengenai berita ini. Setakat ini, saya dimaklumkan jenazah arwah berada di Sungai Buloh, namun belum tahu di mana lokasinya secara spesifik,” katanya kepada Harian Metro.

Menurut Haiza, dia tahu bahawa rakannya itu menghidapi kanser dan menjalani rawatan di China.

“Dia tak banyak berkongsi mengenai penyakitnya. Yang saya tahu, dia menghidap kanser sejak dia menyertai Gegar Vaganza musim kelima lagi pada 2018 dan baru saja pulang dari China selepas menjalani rawatan di sana.

“Kali terakhir saya bertemu dengan arwah adalah ketika dia dimasukkan ke Hospital Pantai Kuala Lumpur di Bangsar pada penghujung tahun lalu dan sejak itu, selalu berhubung menerusi telefon,” katanya.

Mya atau nama sebenarnya Myanaliza Ruslee popular menerusi beberapa lagu antaranya Matahari dan Diari Biru sekitar 1990-an dan kembali membuat kemunculan semula selepas menyertai program Gegar Vaganza.- Harian Metro


Polis cari pemandu, penumpang kemalangan

POLIS mengesan pemandu dan penumpang pacuan empat roda dipercayai melarikan diri selepas kemalangan di Kilometer 48 Jalan Tawau-Kalabakan dekat Tawau, yang mengorbankan seorang wanita warga emas.

Kemalangan itu berlaku 7,15 pagi semalam membabitkan kenderaan terbabit yang berwarna putih dan Proton Iswara.

Ketua Polis Daerah Tawau, Asisten Komisioner Fadil Marsus berkata, kedua-dua individu berkenaan dipercayai melarikan diri ke kawasan ladang sawit sejurus kemalangan itu.

Katanya, mangsa yang maut adalah Sairah Hassan, 71, yang menaiki Proton Iswara bersama dua ahli keluarganya masing-masing berusia 36 dan 59 tahun.

“Mangsa parah di kepala dikejarkan ke Klinik Kesihatan FELDA Umas untuk rawatan, namun disahkan meninggal dunia oleh doktor bertugas.

“Dua ahli keluarganya termasuk yang memandu kereta cedera ringan. Pemandu dan penumpang pacuan empat roda terbabit pula melarikan diri.

“Orang ramai yang mempunyai maklumat atau melihat kejadian diminta tampil ke Ibu Pejabat Polis Daerah (IPD) Tawau bagi membantu siasatan,” katanya menerusi kenyataan hari ini.

Fadil berkata, kes itu disiasat mengikut Seksyen 41 (1) (A) Akta Pengangkutan Jalan (APJ) 1987.

Mengulas kejadian, katanya, nahas dipercayai berlaku apabila Proton Iswara dinaiki mangsa dalam perjalanan dari arah FELDA Umas ke bandar Tawau gagal memotong sebuah lori sebelum bertembung dengan pacuan empat roda dari arah bertentangan.

“Pertembungan menyebabkan kereta mangsa berpusing sebelum terbabas ke lorong kanan, manakala pacuan empat roda terbabas ke bahu jalan sebelah kiri sebelum larikan diri,” katanya. – Harian Metro


Lelaki Maut Motosikal Ditunggang Rempuh Proton Iswara

SEMPORNA: Seorang lelaki maut selepas motosikal yang ditunggangnya merempuh sebuah kenderaan di Kilometer 8 Jalan Persisiran Pantai, di sini semalam.

Dalam kejadian pukul 5.40 petang itu, mangsa Mohd Yaser Nor, 23, maut di lokasi kejadian selepas mengalami kecederaan parah di kepala dan beberapa anggota badan.

Ketua Polis Daerah Semporna, Supritendan Sabarudin Rahmat berkata, sebelum kejadian, mangsa dalam perjalanan dari Pokas menuju ke Kampung Seraya.

“Sebaik tiba di lokasi kejadian, mangsa dikatakan cuba memintas kenderaan di hadapannya tanpa menyedari sebuah Proton Iswara yang dipandu seorang lelaki, 30, berada di lorong bertentangan.

“Keadaan itu menyebabkan rempuhan berlaku dan mangsa serta motosikalnya tercampak ke tepi jalan,” katanya.

Tambahnya, pasukan perubatan tiba di lokasi dan mengesahkan mangsa maut sebelum mayatnya dihantar ke Hospital Semporna untuk bedah siasat.

“Siasatan awal mendapati mangsa dan pemandu motokar itu tidak memiliki sebarang lesen memandu.

“Kes disiasat mengikut Seksyen 41(1) Akta Pengangkutan Jalan 1987,” katanya.


Covid-19: Kes Positif Dijangka Turun Satu Digit Pertengahan Mei

PUTRAJAYA: Kes positif baharu Covid-19 dijangka turun kepada satu digit pada pertengahan Mei depan berbanding ketika ini yang menunjukkan trend dua digit.

Ketua Pengarah Kesihatan Datuk Dr Noor Hisham Abdullah berkata, jangkaan itu berdasarkan unjuran kes Covid-19 di negara ini yang kini memasuki fasa pemulihan.

Bagaimanapun, katanya, jangkaan itu hanya akan berjaya dicapai jika orang ramai memberikan kerjasama terus kekal berada di rumah selain menjaga kebersihan diri dan penjarakan sosial ketika di tempat awam.

“Sekarang ini kita rekodkan dua digit, tetapi KKM percaya dalam tempoh seminggu dua lagi, atau pertengahan Mei, kes baharu Covid-19 akan turun sehingga satu angka.

“Tetapi kita kena amalkan kebiasaan baharu dan terus duduk di rumah, sekali gus menurunkan kadar kes kebolehjangkitan kepada hanya 1,000 atau 500 kes saja,” katanya.

Dr Noor Hisham berkata demikian pada sidang media harian Covid-19, di Putrajaya, hari ini.

Beliau mengulas negara jiran iaitu Thailand yang merekodkan satu digit kes baharu Covid-19 pada hari kedua berturut-turut walaupun mula dilanda wabak itu hampir sama tempoh dengan Malaysia selain turut mempunyai penduduk lebih ramai.

“Thailand mempunyai jumlah penduduk yang lebih ramai iaitu lebih dua kali ganda berbanding Malaysia.

“Namun Thailand tidak mempunyai sejarah perhimpunan jemaah tabligh yang sehingga kini mewakili hampir 40 peratus daripada jumlah keseluruhan kes penularan Covid-19 di Malaysia.

“Kita lewat sembilan hingga 10 hari dalam mengesan kes jemaah tabligh, apabila rakan sejawatan saya di Brunei memaklumkan mengenai perkara ini pada 9 Mac, manakala perhimpunan itu berlaku pada 1 Mac,” katanya.

Beliau berkata, dalam tempoh kelewatan berkenaan, kes sudah merebak ke kampung dan mukim tanpa kawalan.


Malaysia Airlines Tawar Cuti Tanpa Gaji Lepada 13,000 Kakitangan

SHAH ALAM – Seramai 13,000 kakitangan Malaysia Airlines Berhad diminta mengambil cuti tanpa gaji susulan penularan wabak koronavirus (Covid-19) yang melanda negara sekali gus menjejaskan operasi syarikat penerbangan tersebut.

Menurut laporan theedgemarkets.com, tawaran tersebut dibuka kepada semua kakitangan syarikat penerbangan itu di mana mereka perlu mengambil tiga bulan cuti tanpa gaji atau lima hari cuti tanpa gaji setiap bulan, sekurang-kurangnya selama tiga bulan bermula April depan.

Tawaran program cuti tanpa gaji sukarela itu juga diperluaskan kepada semua kakitangan di bawah Malaysia Aviation Group (MAG) seperti MAB Kargo, perkhidmatan penyelenggaraan MAB Engineering, Firefly dan MASwings.

MAG adalah syarikat induk kepada MAS, Firefly, MASwings, MAB Kargo, AeroDarat Services Sdn Bhd, MAB Academy, perkhidmatan catar penerbangan umrah dan haji, Amal, perkhidmatan penyelenggaraan MAB Engineering dan pajakan pesawat.

Terdahulu, Ketua Pegawai Eksekutif Kumpulan MAG, Kapten Izham Ismail memaklumkan, pihaknya akan mengurangkan 10 peratus daripada gaji pengurusan kanannya serta mengurangkan elaun mereka.

Menurutnya, pemotongan kos itu adalah untuk menampung permintaan yang lemah bagi perjalanan udara akibat wabak Covid-19 yang menghalang momentum pertumbuhan syarikat.

“Kita perlu bersatu untuk memerangi krisis ini. Ia telah sembilan minggu, aliran tunai bukan sahaja menjejaskan MAG tetapi juga industri (penerbangan) secara keseluruhan.

“MAG tidak terlepas daripada semua ini. Ia bukan sahaja menjejaskan syarikat penerbangan tetapi juga hotel, peruncit, tempat pasaran dan pusat membeli-belah. Oleh itu, tindakan drastik perlu diambil oleh kita semua,” katanya menerusi video berdurasi lebih tujuh minit kepada kakitangan MAG pada Selasa lalu.

Izham turut memberitahu, pada suku pertama tahun ini sahaja, pihaknya mengurangkan sebanyak 7.1 peratus kapasiti penerbangan dan menggantung lebih daripada 1,600 penerbangan.

“MAS juga mengurangkan laluan ke China sebanyak 53 peratus serta ke Korea Selatan dan Jepun sebanyak 23 peratus.

“Dalam keadaan krisis ini, lebih banyak penerbangan akan dibatalkan kerana kurang permintaan dari pasaran. Landskap industri kini sudah berubah,” kata Izham.

Izham berkata, banyak syarikat penerbangan global juga terpaksa menjalankan langkah pemotongan kos untuk mengekalkan aliran tunai dan ia termasuk Emirates, Cathay Pacific, Singapore Airlines (SIA) dan Malindo Air.


Warisan Cadang Shafie Apdal Sebagai Calon PM?

KUALA LUMPUR: Presiden Parti Warisan Sabah (Warisan), Datuk Seri Mohd. Shafie Apdal wajar dilantik sebagai calon Perdana Menteri baharu berdasarkan pengalaman beliau lebih 30 tahun dalam politik.

Bercakap kepada Utusan Malaysia, Ketua Wira Warisan, Datuk Mohd. Azis Jamman membayangkan, Mohd. Shafie diyakini dapat memberi perubahan dalam pentadbiran negara di bawah kerajaan baharu yang lebih stabil.

Bagaimanapun, beliau enggan meletakkan sepenuh harapan itu dan akan mencapai konsensus bersama parti-parti pembangkang lain termasuk DAP, PKR, Parti Amanah Negara (Amanah) dan Parti Pejuang Tanah Air (Pejuang) apabila tiba masanya nanti.

“Saya akan menjadi pilih kasih jika ditanya tentang ini kerana saya dengan beliau dari parti dan negeri yang sama jadi sudah tentu saya mengiakan pencalonan beliau.

“Ini terutama selepas 60 tahun Malaysia dibentuk, tidak pernah dalam sejarah pemimpin dari Sabah diberi peluang menerajui negara dan pertimbangan untuk merealisasikan Perjanjian Malaysia 1963,” katanya ketika dihubungi semalam.

Beliau berkata demikian ketika ditanya jika Ahli Parlimen Semporna itu sesuai menggantikan Tan Sri Muhyiddin Yassin dan persediaan pembangkang memberikan ‘Kabinet bayangan’ ekoran Perdana Menteri tidak lagi mendapat sokongan majoriti di Dewan Rakyat.

Muhyiddin menyerahkan surat peletakan jawatannya hari ini kepada Yang di-Pertuan Agong yang kemudiannya memperkenankan Ahli Parlimen Pagoh itu sebagai Perdana Menteri caretaker sehingga Perdana Menteri baharu dilantik.

Sementara itu, Pengarah Komunikasi PKR, Fahmi Fadzil pula berkata, soal calon Perdana Menteri dan Kabinet bayangan bukan matlamat utama pembangkang kerana mereka tidak mahu membelakangi fungsi dan kuasa Yang di-Pertuan Agong. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Waktu operasi UTC Sabah, Sarawak dipinda

PUTRAJAYA: Kementerian Kewangan meminda waktu operasi Pusat Transformasi Bandar (UTC) di Sabah dan Sarawak, berkuat kuasa 4 Mac ini.

Menterinya, Lim Guan Eng, berkata pindaan masa operasi itu dibuat selepas mengambil kira faktor permintaan dan langkah penjimatan kerajaan termasuk maklum balas orang ramai.

Walaupun pertukaran waktu operasi ini dibuat sebagai langkah penjimatan perbelanjaan kerajaan, beliau berkata, UTC tetap beroperasi tujuh hari seminggu kecuali cuti umum bagi memudahkan orang awam mendapatkan perkhidmatan kerajaan.

“Hasil mengoptimumkan waktu operasi UTC ini dijangka memberikan penjimatan RM2.1 juta kepada kerajaan.

“Waktu operasi UTC akan dikaji dari semasa ke semasa bagi memastikan permintaan rakyat dipenuhi dan pada masa sama perbelanjaan kerajaan dibuat secara efisien tanpa pembaziran waktu dan tenaga serta wang rakyat,” katanya dalam kenyataan di sini, hari ini.

Mulai 4 Mac ini, UTC di Kota Kinabalu, Tawau dan Keningau beroperasi bermula jam 10 pagi hingga 7 malam Isnin hingga Jumaat) dan rehat untuk solat Jumaat (11.30 pagi hingga 2 petang) manakala bagi Sabtu dan Ahad operasi bermula jam 8 pagi hingga 5 petang.

Waktu operasi sama turut terpakai di tiga UTC di Sarawak iaitu Kuching, Miri dan Sibu kecuali waktu rehat bagi solat Jumaat bermula jam 11.45 pagi hingga 21.5 petang.

Waktu operasi bagi 16 UTC yang lain di seluruh negara dikekalkan.

Bagi UTC di Shah Alam (Selangor), Keramat (Kuala Lumpur) dan Seremban (Negeri Sembilan), waktu operasi bermula jam 1 tengah hari hingga 10 malam (Isnin hingga Khamis) manakala Jumaat bermula jam 2.45 petang hingga 10 malam serta Sabtu dan Ahad (8 pagi hingga 5 petang).

Waktu operasi sama terpakai di UTC Alor Setar (Kedah), Johor Bahru (Johor), Kota Bharu (Kelantan) dan Kuala Terengganu (Terengganu).

Bagi UTC Labuan pula, waktu operasi ditetapkan jam 8 pagi hingga 5 petang (Isnin hingga Ahad) selain waktu rehat solat Jumaat jam 11.30 pagi hingga 2 petang.

Bagi UTC di Kangar (Perlis), Sungai Petani (Kedah), Ipoh (Perak), Pudu Sentral (Kuala Lumpur), Sentul (Kuala Lumpur), Bandaraya Melaka (Melaka), Pasir Gudang (Johor) dan Kuantan (Pahang), waktu operasi ditetapkan pada jam 8 pagi hingga 5 petang (Isnin hingga Ahad) dan rehat solat Jumaat pula jam 12.15 tengah hari hingga 2.45 petang. – Berita Harian


‘Jangan beri duit pada pengemis kanak-kanak’

ORANG ramai diminta supaya tidak memberi wang kepada kanak-kanak yang menjadi mangsa sindiket pengemis di negara ini.

Timbalan Menteri Pembangunan Wanita, Keluarga dan Masyarakat, Hannah Yeoh berkata, ini kerana kementeriannya mempunyai pendirian ‘tiada belas ihsan’ terhadap sindiket yang menggunakan kanak-kanak dan Jabatan Kebajikan Masyarakat (JKM) juga mengadakan program Bijak Membantu Tidak Tertipu bagi mengelakkan masyarakat daripada ditipu.

“Jika kita lihat, kanak-kanak digunakan untuk mengemis tidak kira di restoran, jalan raya mahu pun di depan rumah ibadat, jangan sesekali beri duit kepada mereka.

“Sebaliknya, segera hubungi talian kasih 15999 dan JKM akan menyelamatkan kanak-kanak berkenaan,” katanya ketika menjawab soalan tambahan Syed Ibrahim Syed Noh (PH-Ledang) pada sesi soal jawab di Dewan Rakyat, hari ini.

Syed Ibrahim bertanyakan mengenai tindakan kerajaan untuk membantu membela nasib kanak-kanak gelandangan daripada terbabit dalam sindiket haram di negara ini.

Mengulas lanjut, Hannah berkata, orang ramai yang ingin membantu sesebuah rumah kebajikan juga boleh menyemak kesahihan pendaftarannya dengan pihak JKM.

Bagi mengelakkan daripada tertipu, Hannah turut menyarankan orang ramai supaya menyalurkan sumbangan menerusi Yayasan Kemiskinan Negara.

“Jadi, elakkan daripada memberi secara terus kepada pertubuhan bukan kerajaan (NGO) yang menggunakan kanak-kanak untuk mengemis kerana ia menyalahi undang-undang dan dalam isu ini, penguatkuasaan menerusi Akta Kanak-kanak Klausa 32 boleh digunakan,” katanya.

Sementara itu, dalam sidang media di lobi Parlimen, Hannah berkata, sindiket berkenaan akan terus berleluasa selagi orang ramai menghulurkan derma.

Justeru kata beliau, masyarakat perlu berhati-hati dengan NGO atau rumah ibadat yang menggunakan kanak-kanak untuk mengutip derma.

“Kalau kasihan, sindiket akan terus berjalan. Jadi orang awam jangan sokong pihak tidak bertanggungjawab yang mempergunakan kanak-kanak ini,” katanya. – Harian Metro


Budak perempuan 2 tahun jadi tebusan

KOTA KINABALU : Kanak-kanak perempuan berusia dua tahun dijadikan tebusan oleh seorang lelaki dengan diacukan pisau di tingkat 4, Taman Telipok Ria, Tuaran, Kota Kinabalu.

Polis sudah mengepung rumah terbabit dan dalam usaha memujuk suspek supaya melepaskan kanak-kanak berkenaan.

Difahamkan, lelaki itu bersembunyi di dalam tandas di rumah berkenaan.

Kejadian bermula pada kira-kira jam 12 tengah hari tadi apabila lelaki dianggarkan berusia 30-an dikatakan melarikan mangsa.

Lelaki yang tidak dikenali oleh penghuni itu membawa kanak-kanak terbabit di sebuah rumah di tingkat 4, berdekatan rumah ibu bapa mangsa.

Tinjauan di lokasi kejadian mendapati sepasukan polis dari Ibu Pejabat Polis Daerah (IPD) Tuaran berada di lokasi bersama sepasukan anggota dari D9 Ibu Pejabat Polis Kontinjen (IPK) Sabah.

Turut berada di lokasi ialah sepasukan anggota bomba.

Beberapa penghuni turut menyediakan tilam di tingkat bawah bagi menghadapi sebarang kemungkinan. – Harian Metro


Muhyiddin Dahului Anwar Sebagai PM Ke-8

KUALA LUMPUR: Ahli Parlimen Pagoh, Tan Sri Muhyiddin Yassin kini mendahului kiraan sokongan ahli Parlimen untuk dilantik sebagai Perdana Menteri ke-8.

Sokongan itu diterjemah melalui sokongan sejumlah 97 ahli Parlimen daripada enam parti.

Ia merangkumi Bersatu (36), UMNO (39), Pas (18), MCA (2), MIC (1) dan PBRS (1) menjadikan keseluruhan 97 ahli Parlimen menyokong beliau.

Sementara, calon yang dikemukakan Pakatan Harapan (PH), Datuk Seri Anwar Ibrahim ketika ini mendapat sokongan 92 ahli Parlimen merangkumi tiga parti iaitu PKR (39), Amanah (11) dan DAP (42).

Dalam pada itu, sehingga 7.30 Jumaat petang, beberapa parti masih belum menyatakan pendirian mereka.

Parti-parti tersebut adalah GPS (18), Warisan (9), STAR, PBS, UPKO, PSB dan Bebas masing-masing satu menjadikan keseluruhan 32 ahli Parlimen.


Penduduk Ingkar SOP Punca Dua Kluster Baharu Di Sabah Hari Ini

KOTA KINABALU : Kewujudan dua kluster baharu iaitu Kluster Long Pasia di Sipitang dan Kluster Mokodou di Ranau menunjukkan masih ada penduduk ingkar dalam mematuhi prosedur operasi standard (SOP) serta nasihat daripada pihak berkuasa dalam mengekang Covid-19.

Menteri Kerajaan Tempatan dan Perumahan Sabah, Datuk Masidi Manjun berkata, Kluster Long Pasia yang direkodkan hari ini tercetus daripada sambutan majlis hari jadi dihadiri penduduk kampung manakala Kluster Mokodou direkod pada Rabu tercetus daripada upacara pengebumian dan menghormati kematian.

“Ini agak mengecewakan dalam usaha kita memerangi pandemik, kedua-dua kluster ini jelas menunjukkan masih ada penduduk kita yang tidak mematuhi SOP dan nasihat daripada Kementerian Kesihatan secara serius.

“Kelalaian dan sikap acuh tidak acuh telah mengakibatkan jangkitan Covid-19 yang melibatkan ramai penduduk. Kluster Long Pasia melibatkan penularan 25 kes jangkitan manakala sebanyak 94 kes jangkitan dikesan dalam Kluster Mokodou,” katanya dalam kenyataan.

Sehubungan itu, Masidi yang juga jurucakap Covid-19 Sabah berharap pegawai daerah, ketua masyarakat khususnya di peringkat akar umbi serta pengerusi Jawatankuasa Pembangunan dan Keselamatan Kampung memantau acara sosial di kampung bagi memastikan pematuhan ketat terhadap semua SOP.

“Kerjasama rakyat amat penting bagi membolehkan kita memenangi perang melawan pandemik Covid-19,” katanya.

Sementara itu, 993 kes Covid-19 direkodkan hari ini dan daripada jumlah itu 487 kes atau 49 peratus dikesan melalui saringan kontak rapat sekali gus kes daripada saringan kontak rapat tinggi itu menunjukkan terdapat ketidakpatuhan SOP dalam kalangan penduduk. – BERNAMA


Mesyuarat Khas Majlis Raja-Raja Diharap Rungkai Kemelut Politik

KUALA LUMPUR: Kemelut politik yang melanda negara nampaknya belum menemui noktah.

Episod demi episod yang berlaku saban hari sejak Ahad lalu, dilihat seperti akan berpanjangan.

Hari ini, Majlis Raja-Raja dijadual mengadakan mesyuarat khas di Istana Negara, sebelum solat Jumaat.

Keputusan daripada mesyuarat ini pastinya penting, antaranya difahamkan berhubung situasi politik terkini negara, termasuk kemungkinan yang sedang dalam pertimbangan raja-raja Melayu dan Yang di-Pertuan Agong, antaranya meneruskan kerajaan baharu, serta pembubaran Dewan Rakyat.

Hasil mesyuarat ini pastinya ditunggu-tunggu dan merungkai kekusutan kemelut peralihan kerajaan yang sedang berlaku.

Perdana Menteri interim, Tun Dr Mahathir Mohamad semalam mengesahkan persidangan khas Dewan Rakyat akan diadakan pada 2 Mac bagi menentukan calon yang mendapat majoriti untuk menjadi perdana menteri baharu.

Dr Mahathir selepas mengumumkan Pakej Rangsangan Ekonomi 2020 di Putrajaya memaklumkan Yang di-Pertuan Agong menitahkan forum yang tepat untuk memilih Perdana Menteri adalah di Parlimen selepas Seri Paduka mendapati tiada calon yang mempunyai majoriti ketara.

Beliau berkata sekiranya persidangan khas itu gagal mencapai keputusan, pilihan raya mengejut akan diadakan.

Sementara itu, Speaker Dewan Rakyat, Datuk Mohamad Ariff Md Yusof berkata semua proses berkaitan pemilihan perdana menteri baharu pada persidangan khas Dewan Rakyat pada 2 Mac depan akan ditentukan selepas menerima surat yang lengkap daripada Dr Mahathir.

Dalam pada itu, hari ini parti-parti politik dijangka mengadakan mesyuarat khas masing-masing bagi membincangkan situasi terkini dan langkah mereka dalam kemelut ketika ini.

Apa yang berlaku di peringkat Persekutuan dijangka memberi kesan kepada kerajaan negeri, dengan kemungkinan pertukaran kerajaan beberapa negeri. – BERNAMA


Penuntut Warga British Mangsa Cabul

KOTA KINABALU: Seorang penuntut warga British menempuh detik hitam apabila dicabul seorang lelaki yang baru dikenalinya ketika dihantar pulang ke sebuah hotel di Sepanggar, Kota Kinabalu di sini, semalam.

Sebelum kejadian remaja perempuan berusia 19 tahun bersama tiga rakannya mengunjungi sebuah pusat hiburan di bandar raya ini, kira-kira jam 11 malam.

Mangsa kemudian berkenalan dengan dua lelaki tempatan sebelum salah seorang lelaki itu menghantarnya pulang ke sebuah hotel di Sepanggar, kira-kira jam 3 pagi.

Ketika dalam perjalanan itu, suspek yang memandu kereta Perodua Axia bertindak mencabul dengan meraba paha mangsa.

Akibat perbuatan suspek itu, mangsa meminta suspek supaya memberhentikan kenderaan sebelum dia melarikan diri dan membuat laporan polis.

Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan menerima laporan dan siasatan lanjut sedang dijalankan untuk mengenal pasti lelaki terbabit.

“Polis sedang mengesan suspek terbabit berdasarkan laporan polis yang dibuat oleh mangsa.

“Kes disiasat mengikut Seksyen 354 Kanun Keseksaan kerana mencabul,” katanya.


Keluarkan Tanah Penduduk Daripada Konsesi Sabah Forest Industries Sdn Bhd

KOTA KINABALU: Kerajaan negeri akan menetapkan syarat memastikan syarikat yang bakal mengambil alih Sabah Forest Industries Sdn Bhd (SFI) mengeluarkan tanah berpenduduk yang berada dalam kawasan konsesinya.

Ketua Menteri Datuk Hajiji Noor berkata, syarat itu perlu dipatuhi sebelum kerajaan negeri bersetuju dengan pengambilalihan syarikat baharu untuk mengurus operasi kilang kertas dan pulpa serta kawasan konsesi perhutanan milik SFI.

Menurut beliau, syarat itu ditetapkan selepas kerajaan negeri mendapat maklumat mengenai pertikaian yang timbul di antara penduduk kampung di Sipitang, Tenom dan daerah kecil Kemabong dengan SFI berikutan kedudukan tanah mereka dalam kawasan konsesi syarikat itu.

“Isu di sini ialah berkaitan dengan penempatan penduduk kampung dalam kawasan tanah konsesi SFI. Perkara ini sudah sampai ke pengetahuan kerajaan negeri dan kita akan mengkajinya.

“Satu jawatankuasa sudah dibentuk untuk melaksanakan kajian itu dan jika didapati penduduk sudah lama tinggal di situ, kita akan pastikan atau tetapkan syarat supaya penempatan ini dibenarkan keluar (dari kawasan konsesi) menjadi kawasan kampung,” katanya.

Beliau berkata demikian pada sesi penggulungan Jabatan Ketua Menteri pada persidangan Dewan Undangan Negeri (DUN) Sabah hari ini.

Hajiji menjawab soalan Ahli Dewan Undangan Negeri (Adun) Sindumin, Sipitang Datuk Dr Yusof Yacob (Warisan) dan Adun Kemabong Datuk Rubin Balang (Bebas) berkaitan usaha mengeluarkan tanah penduduk daripada konsesi SFI.

Mengulas lanjut, Hajiji berkata, kerajaan negeri akan menetapkan perkara itu sebagai antara syarat perlu dipatuhi syarikat yang akan mengambil alih SFI yang kini diurus oleh syarikat likuidator.

“InsyaAllah, kerajaan Gabungan Rakyat Sabah (GRS) akan berusaha memastikan kepentingan rakyat kawasan itu yang sudah lama tinggal di sana diambil perhatian.

“Kita minta syarikat baharu yang akan mengurus SFI nanti untuk mematuhi syarat itu kerana tanah itu adalah milik syarikat (SFI), bukan tanah kerajaan,” katanya.

Semalam, ketika membahaskan Belanjawan Sabah 2021, Rubin meminta kerajaan menamatkan segera pertikaian yang membabitkan penduduk 12 kampung di Kemabong, selain 14 kampung di Sipitang dan tiga lagi di Tenom.

Rubin turut meminta kerajaan negeri campur tangan untuk menamatkan isu itu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: WARISAN Tak Takut UMNO

MEMBAKUT: Ketua Menteri Sabah, Datuk Seri Mohd Shafie Apdal, menegaskan Parti Warisan Sabah (WARISAN) tidak takut dengan UMNO yang akan menentang calonnya pada Pilihan Raya Kecil (PRK) Parlimen Kimanis, 18 Januari ini.

Sebaliknya, Presiden WARISAN itu menegaskan gabungan kerjasama parti berkenaan dengan Pertubuhan Pasok Momogun Kadazandusun Murut Bersatu (UPKO) dan komponen Pakatan Harapan (PH) akan dapat menumbangkan UMNO.

Jelasnya, UMNO dan Barisan Nasional (BN) boleh datang beramai-ramai ke Kimanis dan menceritakan apa saja pada kempen PRK berkenaan.

“Saya sudah maklumkan kepada Pegawai Daerah supaya benarkan mereka menggunakan kemudahan yang ada termasuk di masjid walaupun dulu (ketika BN kerajaan) saya dihalang guna dewan.

“Kita ubah, bukan kita takut mereka datang. Saya tahu mereka akan cakap pasal Pas Sementara Sabah (PSS), pendatang asing tanpa izin (PATI) dan saya ini presiden PATI.

“Saya nak bagi tahu, bapa, nenek saya kubur dia di Semporna bukan di Filipina, bukan di Indonesia atau di Jepun tapi orang cakap saya PATI. Tapi tidak apa, saya serahkan saja kepada Allah,” katanya pada pelancaran jentera WARISAN PRK Kimanis, di sini, hari ini.

Yang turut hadir, Pengerusi PH Sabah, Datuk Christina Liew; Pengerusi DAP Sabah, Datuk Frankie Poon; Pengerusi Parti Amanah Negara (AMANAH) Sabah, Lahirul Latigu dan Timbalan Presiden WARISAN, Datuk Darell Leiking.

Mohd Shafie bagaimanapun mengingatkan PRK itu bukan tempat untuk mencaci kerana beliau sendiri mengakui pernah berada dalam UMNO sehingga menjawat jawatan Naib Presiden dan menjadi menteri di pelbagai kementerian.

Sementara itu, katanya, Perdana Menteri yang juga Pengerusi PH, Tun Dr Mahathir Mohamad, menyerahkan kepada WARISAN dan PH Sabah untuk menentukan kejayaan PRK Kimanis.

“PRK ini membawa pengertian yang besar kerana ia boleh membuktikan sama ada rakyat Malaysia, orang Sabah di Kimanis ini boleh menentukan masa depan rakyat kita sendiri.

“Bukan UMNO atau BN yang menentukan masa depan Sabah, bukan Tanjung Piai yang menentukan Kimanis. Tanjung Piai lain, Kimanis lain..sana ada jalan, sini lumpur dan guna jambatan gantung, banyak bezanya,” katanya.

Katanya, kerajaan diterajui WARISAN dan PH tidak harus dinilai dengan membandingkan UMNO dan BN yang memerintah selama 60 tahun.

Jelasnya, sebagai kerajaan yang baru berusia setahun sembilan bulan, belum banyak hasil dapat dilihat, sama seperti kelapa sawit yang baru ditanam mengambil masa sehingga lima tahun untuk berbuah.

Dalam hal lain, Mohd Shafie menegaskan beliau mahu gas dikeluarkan di Sabah, yang kini disalurkan dari Terminal Minyak dan Gas Sabah (SOGT) di Kimanis melalui saluran paip ke Bintulu, Sarawak, dimanfaatkan untuk ekonomi hiliran di negeri ini.

“Kimanis perlu ada perubahan…saya sudah maklumkan Tun M (Dr Mahathir) dan Presiden PETRONAS, saya tidak mahu gas kita ke Bintulu. Kita mahu ada kilang di Kimanis, bukan di Bintulu sebab ia gas kita, kenapa pula kita mahu hantar sana,” katanya.


Wanita kantoi sembunyi 24 ekor ‘gerbil’ di kaki

TAIPEI: Disebabkan berjalan dengan gaya pelik, seorang wanita yang baru pulang daripada melawat China ditahan di pelabuhan Taiwan di Pulau Kinmen di sini, sekali gus membongkarkan rahsia pada kakinya.

Pegawai pengawal pantai cuba menyoalnya sebelum mendapati wanita Taiwan itu menyembunyikan 24 gerbil – haiwan seakan hamster – yang diikat pada kakinya.

Gerbil itu dibungkus di dalam karung kecil sebelum setiap seekor diikat pada kaki dan ditutupi dengan skirt wanita itu.

Menurut The Mirror, wanita itu mengaku membeli 24 gerbil berkenaan dan menyeludupnya untuk rakannya, di sini.

Namun pihak berkuasa percaya dia dihantar sindiket penyeludupan untuk menguji prosedur pemeriksaan di pelabuhan Taiwan. – Agensi


Masyarakat main peranan penting lindungi tenggiling dari pemburuan haram

KOTA KINABALU, 16 Feb – Kesedaran menerusi aspek pendidikan untuk melindungi tenggiling perlu diterapkan kalangan masyarakat terutamanya penduduk kampung, dalam usaha menangani masalah haiwan tersebut dari terus menjadi mangsa pemburu haram.

Pegawai Perhubungan Awam Jabatan Hidupan Liar Sabah Siti Nur’ain Ampuan Acheh berkata, ini kerana pihaknya mendapati, ada penduduk kampung yang terlibat dengan kegiatan memburu mamalia itu secara haram, bagi menambah pendapatan mereka.

“Justeru bagi kami, langkah seterusnya adalah pergi ke kampung-kampung untuk meningkatkan kesedaran mengenai pemeliharaan tenggiling, yang merupakan haiwan terlindung sepenuhnya di bawah jadual satu Enakmen Hidupan Liar.

“Pada masa sama harus dikenal pasti kaedah terbaik, untuk membantu penduduk kampung menjana pendapatan,” katanya ketika sesi perkongsian pada program ‘Let’s Talk Pangolin With Maya Karin’ bersempena sambutan Hari Tenggiling Sedunia di sini, hari ini.

Program itu anjuran Pusat Lapangan Danau Girang, yang berpangkalan di Kinabatangan.

Beliau berkata kadar populasi haiwan itu adalah rendah di negeri ini dan masalah itu ditambah lagi dengan aktiviti pemburuan haram.

Menurutnya tidak ada angka tepat untuk menyatakan jumlah populasi tenggiling di Sabah yang masih ada pada masa ini, tetapi ianya adalah rendah dan haiwan itu semakin sukar ditemui disebabkan populasinya yang semakin berkurangan.


Inspektor Polis Dituduh Terima Suapan RM41,000

TAWAU: Pegawai polis berpangkat Inspektor mengaku tidak bersalah di Mahkamah Sesyen Khas Rasuah di sini, hari ini, atas tiga pertuduhan menerima rasuah berjumlah RM41,000, lima tahun lalu.

Tertuduh, Saharulzaman Alizaman, 38, yang bertugas sebagai Inspektor di Bahagian Siasatan Jenayah Komersil Ibu Pejabat Polis Daerah (IPD) Lahad Datu membuat pengakuan itu selepas pertuduhan dibacakan di hadapan Hakim Abu Bakar Manat.

Berdasarkan pertuduhan pertama, Saharulzaman didakwa secara rasuah meminta suapan untuk dirinya berjumlah RM20,000 daripada seorang individu berusia 26 tahun di pejabat Bahagian Siasatan Jenayah Komersil IPD Lahad Datu, antara jam 1.15 tengah hari hingga 4 petang pada 16 Ogos 2017.

Ia sebagai dorongan untuk tidak mengambil tindakan terhadap individu berkenaan yang menjalankan perniagaan pinjaman wang tanpa lesen, iaitu kesalahan di bawah Seksyen 5 (2) Akta Pemberi Pinjam Wang 1951.

Atas kesalahan itu, tertuduh didakwa mengikut Seksyen 16(a)(B) Akta Suruhanjaya Pencegahan Rasuah Malaysia (ASPRM) 2009, yang boleh dihukum di bawah Seksyen 24 (1) Akta yang sama dan jika sabit kesalahan boleh dihukum penjara tidak lebih 20 tahun dan denda tidak kurang lima kali ganda nilai suapan atau RM10,000, yang mana lebih tinggi.

Bagi pertuduhan kedua, tertuduh pada tarikh, masa dan lokasi sama didakwa telah secara rasuah meminta suatu suapan untuk dirinya berjumlah RM4,000 daripada individu sama iaitu sebagai wang perlindungan bagi melindungi perniagaan pinjaman wang tanpa lesen milik individu terbabit.

Atas perbuatan itu, tertuduh didakwa mengikut Seksyen 16(a)(B) ASPRM 2009.

Bagi pertuduhan ketiga pula, tertuduh didakwa mengikut Seksyen 17 (a) Akta Suruhanjaya Pencegahan Rasuah Malaysia 2009 atas kesalahan rasuah iaitu memperoleh suatu suapan berjumlah RM17,000 daripada individu sama, di dalam sebuah Perodua Alza, di kawasan Double Bay, bandar Lahad Datu, antara jam 3.09 petang hingga 4 petang, pada 16 Ogos 2017.

Timbalan Pendakwa Raya SPRM Sabah, Nurul Izzati Sapifie menawarkan wang jaminan sebanyak RM20,000 untuk ketiga-tiga pertuduhan dengan seorang penjamin tempatan serta beberapa syarat tambahan iaitu pasport tertuduh diserah kepada mahkamah, tertuduh dikehendaki lapor sebulan sekali di pejabat SPRM terdekat selain dilarang mengganggu saksi.

Bagaimanapun, peguam Mohamed Zairi Zainal Abidin yang mewakili tertuduh (secara zoom) memohon wang jaminan yang wajar mengambil kira faktor pendapatan anak guamnya sebanyak RM3,500 sebulan selain perlu menjaga ibu dan bapa yang uzur.

Menurut Mohamed Zairi, anak guamnya kini bertugas di Pasukan Gerakan Am (PGA) Beluran dipertanggungjawabkan untuk mengurus bapa yang mempunyai penyakit buang pinggang kronik serta memerlukan rawatan dialisis sebanyak tiga kali seminggu.

Mahkamah kemudiannya membenarkan tertuduh diikat jamin sebanyak RM20,000 dengan seorang penjamin kepada mahkamah selain syarat tambahan seperti dipohon pihak pendakwaan dan menetapkan 9 September depan sebagai sebutan semula kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) “Kak Salah Pilih Calon Suami Ke?” – Peminat Kecewa Zizi Kirana & Ebby Yus Bersanding Di Pelamin

Pelakon dan Penyanyi, Zizi Kirana tidak menyangka foto bersama pelawak Ebby Yus bersanding di pelamin dengan pakaian pengantin mengundang salah faham dalam kalangan netizen.

Menurut Zizi, dia dihujani pelbagai komen dan mesej peribadi daripada peminat yang ingin mendapatkan kepastian mengenai hubungannya dengan pelawak tersebut.

“Kelakarlah! Tiba-tiba ramai mesej yang tanya betul ke saya dengan Ebby Yus dah berkahwin dan ada peminat yang meluahkan rasa kecewa serta mengharapkan supaya perkara itu tidak benar.

“Abang Ebby (Yus) pun terkejut apabila foto itu tular di media sosial dan tak sangka ia akan menjadi perbualan peminat, sebenarnya gambar itu dirakam semasa kami menjalani penggambaran sketsa komedi untuk siaran TV3.

“Saya dengan Ebby Yus dah macam abang dengan adik, dia pun lawak orangnya. Tak ada lah bercinta-bercinta ni!,” katanya kepada mStar.

Menerusi Instastory, penyanyi lagu Siapa Yang Bap Bap ini berkongsi luahan rasa kecewa peminat apabila melihat foto dia bersama Ebby Yus lengkap berpakaian pengantin berwarna hijau.

“Adakah ini benar sister? Katakan tidak please… Saya kecewa!

“Kak Zizi tak salah pilih calon suami ke? Macam atuk-atuk je,” tulis netizen melalui mesej peribadi.

Masih mencari lelaki yang sesuai untuk dijadikan suami, Zizi berkata dia tidak kisah jika dipertemukan jodoh dengan lelaki yang lebih berusia.

Malah, dia menerima dengan hati terbuka jika ditakdirkan satu hari nanti dia berkahwin dengan lelaki setaraf usia datuknya.

“Saya tak kisah kalau dah dijodohkan dengan orang lebih berusia atau dah pangkat-pangkat bapa atau datuk saya.

“Masalahnya, tunggu yang bujang pun tak jumpa-jumpa lagi. Macam mana tu? Soal jodoh ini terbuka, jika dia bertanggungjawab, beriman dan mampu membahagiakan saya… saya terima,” ujarnya yang kini muncul dengan lagu baharu berjudul Mintak Lagi.

Menerusi laporan mStar pada 2018, Zizi atau Nur Fazelah @ Zizi Mohd. Tahil, 32, menyenaraikan ciri-ciri bakal suami mestilah mempunyai pendapatan minimum RM5,000 selain bebas daripada bebanan hutang.

Dalam senarai sama, Zizi juga mencari calon yang lancar membaca Al-Quran selain bukan kaki mabuk dan sosial serta tidak mengamalkan pergaulan bebas.

Dari segi rupa paras pula, Zizi tidak meletakkan syarat seorang lelaki itu perlu berwajah kacak namun baginya cukup sekadar sedap mata memandang dan sanggup berbuat apa sahaja deminya dan keluarga.